БАРЫҺЫ ЛА ҮҘЕБЕҘҘЕҢ ҠУЛДА\nРФ Дәүләт Думаһы депутаты Зариф Байғусҡаров эш сәфәре менән беҙҙең районда булды.\nРФ Дәүләт Думаһы депутаты Зариф Байғусҡаров эш сәфәре менән беҙҙең районда булды. Зариф Закир улы район хакимиәте башлығы Әлфәрис Сәлихйән улы менән осрашыуында райондың социаль-иҡтисади үҫеше һәм районда “Берҙәм Рәсәй” партияһының “Балалар спорты” проектын тормошҡа ашырыу хаҡында һүҙ барҙы. Был проектта республика буйынса 33 мәктәп ҡатнаша, шуларҙың икәүһе беҙҙең райондан. Зариф Зәкир улы эш сәфәре барышында проектта ҡатнашыусы белем усаҡтарында – 1-се мәктәптең Трушин ауылындағы филиалында һәм Ф. Солтанов исемендәге мәктәптә булып, эш барышы менән танышты.\nФ. Солтанов исемендәге урта мәктәптә ул район хакимиәте башлығы Әлфәрис Байсурин менән берлектә уҡытыусылар һәм балалар баҡсалары хеҙмәткәрҙәре менән осрашып, аралашты. Был осрашыу һуңғы арала ҡуйырып киткән туған телдә уҡытыу мәсьәләһенә арналды.\n– Тел яҙмышы – халыҡта, ғаиләлә. Әгәр әсә теленә һөйөү ғаиләлә тәрбиәләнмәй икән, уны уҡытып ҡына өйрәтеү мөмкин түгел. Телдең киләсәге – үҙебеҙҙең ҡулда, – тине Зариф Зәкир улы һәм был йәһәттән ҡайҙа ғына йәшәһә лә, туған теленә тоғро ҡалған чечен халҡын өлгө итеп ҡуйҙы.\n“Яратыу ике яҡлы булырға тейеш,“ – тип депутат туған телгә һөйөү, беренсенән – халыҡ тарафынан, икенсе яҡтан дәүләт тарафынан булырға тейешлеген билдәләне. Башҡорт теле тик Башҡортостанда ғына үҫешә ала, телебеҙгә Рәсәйҙең башҡа бер төбәгендә лә республикабыҙҙа булған кеүек иғтибар булмай, тип республика Башлығы Рөстәм Хәмитовтың Башҡортостан Республикаһының дәүләт телдәрен һәм Башҡортостан Республикаһы халыҡтары телдәрен үҫтереү буйынса саралар тураһында Указға ҡул ҡуйыуы һәм Башҡортостан Республикаһы халыҡтары телдәрен һаҡлап ҡалыуға, пропагандалауға һәм үҫтереүгә йүнәлтелгән проекттарҙы бойомға ашырыу өсөн республика Башлығы гранттары булдырылыуы хаҡында әйтеп үтте.\nЗариф Зәкир улы Дәүләт Думаһындағы эшмәкәрлеге менән таныштырҙы. Депутатыбыҙ ниндәй закон проекттары өҫтөндә эшләүе тураһында һөйләне. Ул алкоголь эсемлектәрен һатыуға, бәлиғ булмағандарға ҡарата енәйәт ҡылыуға бәйле бик көнүҙәк проблемаларҙы күтәреп сыға. Улар буйынса ҡануниәттә өҫтәлмәләр индерелгән. Тағы ла, Зариф Зәкир улының тәҡдиме менән, беҙҙең төбәккә айырыуса хас булған, урмандағы ҡороған, ауған ағастарҙы утынға алыуҙы рөхсәт итеү мәсьәләһе ҡарала. “Был бик ҡатмарлы мәсьәлә, шулай ҙа һөҙөмтә булыуына ышанам”, – тине Зариф Зәкир улы.\nУҡытыусыларҙың депутатҡа һорауҙары ла, теләктәре лә күп булды. Ғөмүмән, осрашыу йылы шарттарҙа үтте. Сара һуңында йәш быуынға рухи һәм әхләҡи тәрбиә биреүҙә уңышлы эшләүсе Иҫәнғол ауылы башҡорт гимназия-интернаты менән “Ләйсән” балалар баҡсалары коллективтары – РФ Дәүләт Думаһы депутаты Зариф Байғусҡаровтың Рәхмәт хаты, ә оҙаҡ йылдар фиҙакәр хеҙмәте һәм башҡорт телен үҫтереүҙә уңышлы эшләгәндәре өсөн Ф. Солтанов исемендәге мәктәп уҡытыусыһы Наил Юлдашбаев менән “Аленушка” балалар баҡсаһы тәрбиәсеһе Ғәлиә Сырлыбаева ҡул сәғәте менән бүләкләнде.\nАртабан депутат ауыл биләмәләре башлыҡтарының Яңы Петровка ауыл биләмәһендә барған семинар-кәңәшмәһендә ҡатнашты, биләмәләге крәҫтиән-фермерҙар эшмәкәрлеге менән танышты.\nКөндөң икенсе яртыһы ла сараларға бай булды. Зариф Байғусҡаров район хакимиәте бинаһында халыҡты ҡабул итте, район активы менән осрашты.


Нефтекамала 16 йәшлек ун беренсе синыф уҡыусыһы һәм уның йәштәше, нефть колледжы студенткаһы яһалма аҡса менән файҙаланырға маташҡанда эләгә. Ике сауҙа нөктәһендә һатыусы лар аҡсаның ялған булыуын шунда уҡ асыҡлай - купюралар түбән сифатлы була - һәм был парҙы ҡыуып ебәрә. Ә инде өсөнсө киоскыла һатыусы биш йөҙлөк яһалма аҡса тураһында милицияға\nхәбәр итә һәм еңел юл менән байырға уйлаусылар ҡулға алына .\nТикшереү ваҡытында үҫмерҙәрҙең кеҫәһендә 500 һумлыҡ ун ике купюра табыла. Нефтекама ҡалаһының эске эштәр идаралығынан хәбәр итеүҙәренсә, ялған купюралар әҙерләү менән ҡыҙҙың 40 йәшлек атаһы шөғөлләнә. Әммә ул, үҙе әйтеүенсә, был аҡсаны файҙаланырға уйламай, был аҡса уларҙың ҡарт инәйҙәренә кәрәк, тип аңлата ул. Ҡартайып аҡылға еңеләй гән әбей үҙен үлгәс тейешенсә ерләүҙәрен һорай һәм бының өсө н һаҡланған аҡсаны көн дә урынынан алып күрһәтеүҙәрен талап итә. Ошо сәбәпле, аҡсаның сифатына артыҡ иғтибар бирмәйенсә,\nул өйҙәге компьютерҙа биш йөҙлөктәр баҫа башлай.\n16 йәшлек ҡыҙ был турала белә, әммә аҡса эшләү теләге ун ы ошо шикле мажараға этәрә. Нефтекама ҡалаһының эске эштәр идаралығында әйтеүҙәренсә, ғәйеплеләр үҙҙәренең был шаярыуы нимә менән барып бөтөүе мөмкин булыуын һаман да аңлап етмәй. Шул уҡ ваҡытта "яһалма аҡса йәки ҡиммәтле ҡағыҙҙар әҙерләү йәки һатыу" статьяһы буйынса енәйәт эше асыу тураһында һорау хәл ителә. Үҫмерҙәр 16 йәшкә еткән, тимәк бы л статья буйынса улар яуаплылыҡҡа тарттырыла ала.\nБР Эске эштәр министрлығынан алынған мәғлүмәттәр буйынса,\nүткән йыл менән сағыштырғанда яһалма аҡса эшләү осраҡтары арта. Ялған аҡса эшләүселәр күпселек 500 һәм 1000 һумлыҡ банкнота әҙерләүҙе хуп күрә. Валютаға килгәндә, бында 100 доллар беренсе урында тора. Яһалма аҡсаларҙың күбеһе банкыларҙа ғына асыҡлана, яһалма аҡсаның ниндәй юл үтеүен\nтабыуы еңел түгел, шуға күрә был енәйәттәрҙе асыу проценты ла түбән.\nЯҺалма һумлыҡтарҙы билдәләүе ҡыйын түгел, бөгөлгән урынын\nышҡып ҡарағанда уның буяуы сығырға тейеш, ә инде доллар һәм\nевроға килгәндә, бында юғары сифатлы ялған аҡсалар тураһынд а һүҙ бара.


Ямалда аслыҡ иғлан итеүсе вахтасылар эш биреүсенең офисын штурмлай\nТөҙөүселәр бригадаһы күптән түгел «Ярҙам кәрәк» тигән видеояҙманы интернетҡа һалғайны. Эшселәр белдереүенсә уларға өс ай дауамында эш хаҡы түләнмәгән. Алтмышлаған хеҙмәткәр Яңы -порт ятҡылығында эшләгән.\nБыл хеҙмәткәрҙәр бөтәһе лә «Коксхиммонтаж» компанияһында эшләгән. Өфөлә теркәлгән фирма уларҙы эшкә алған. Эш биреүселәр хеҙмәт хаҡы оҙаҡ ваҡытҡа тотҡарланманы, тип белдерә.Сәбәбе банк иҫәбе эшмәкәрлеген туҡтатыу.\nГеннадий Москоков, махсус монтаж идаралығы етәксеһе: «Хеҙмәткәрҙәрҙең эш хаҡын егерменсе октябрҙә алмауын белгәс тә, банкҡа мөрәжәғәт иттек. Халыҡ эш хаҡын алты көнгә һуңлап алды. Бер аҙ сабыр итһәләр, булыр ине. Банк беҙгә иҫәп-хисапты туҡтатырын алдан иҫкәртмәне».\nАслыҡ иғлан итеүселәр эштән бушатыуҙарын үтенеп, ғариза яҙған. Беҙ фирма офисында репортаж төшөргән ваҡытта эштән китеүсе бер төркөм эшселәр хеҙмәт хаҡында ҡалған бурыстарын түләүҙе талап итте.\nЭшселәр бер төптән эш биреүсе хеҙмәт килешеүендә күрһәтелгән пункттарын үтәмәне, тип белдерә. Хеҙмәткәрҙәргә махсус эш кейеме бирелмәгән, уларҙың хәүефһеҙлеге тәьмин ителмәгән, мастерға ҙур күләмдә штраф һалынған.\nАлександр Климов, Яңы Порт ятҡылығының элекке хеҙмәткәре: «Эш биреүсе беҙҙән ашау һәм юл хаҡын да тотоп ҡалды. Мин эштән китеүемдең сәбәбенә эш биреүсе ғәйепле, тип ғариза яҙҙым».\nҺигеҙ хеҙмәткәргә бурысы барлығы хаҡындағы мәғлүмәт эш биреүсене аптырашта ҡалдырҙы. Төҙөлөш монтаж идаралығының офисы кеше күҙенән йыраҡ,Урман техникумы урамының төпкөл бер мөйөшөндә урынлашҡан. Ике -өс ай ғына эшләүсе ойошма алтмышлап кешене эшкә алған. Эштән үҙ теләге менән ғариза яҙып китеүселәр проблема килеп тыуған һайын был ойошманың юридик адресы һәм реквизиттары үҙгәреүен билдәләй. Әлеге ваҡытта проблеманы Тәфтиш комитеты тикшерә.


Яхъя 2, Инжил (BSKNT14) | The Bible App\nLangue pour la BibleБашҡортча\nҒайсаның һыуҙы шарапҡа әйләндереүе\n1Ике көндән һуң Галилея өлкәһенең Кана ҡалаһында туй булды. Унда Ғайсаның әсәһе лә ҡатнашты. 2Ғайса ла үҙенең шәкерттәре менән шул туйға саҡырылғайны. 3Шарап етмәгәс, Уға әсәһе:\n– Быларҙың шарабы бөткән, – тине.\n– Ниңә һин быны Миңә әйтәһең әле, ханым? Минең әлегә ваҡытым етмәгән, – тип яуап бирҙе.\n5– Ул нимә әйтһә, шуны эшләгеҙ, – тине әсәһе хеҙмәтселәргә.\n6Унда йәһүдтәрҙең йолаһы буйынса пакланырға тип ҡуйылған һәр береһе ике йәки өс үлсәм#2:6 Ике йәки өс үлсәм – грексанан һүҙмә-һүҙ «ике йәки өс метретес». Метретес – яҡынса 40 л. һыу һыйҙырышлы алты таш киҫмәк бар ине. 7Ғайса:\n– Киҫмәктәргә һыу тултырығыҙ, – тигәс, хеҙмәтселәр киҫмәктәрҙе мөлдөрәмә тултырып ҡуйҙы.\n8Шунан һуң Ғайса уларға:\n– Ә хәҙер һоҫоп алығыҙ ҙа туй башлығына илтеп бирегеҙ, – тине. Улар шулай эшләне.\n9Туй башлығы һыуҙы тәмләп ҡараны: ул шарапҡа әйләнгәйне. Башлыҡҡа был шараптың ҡайҙан икәнлеге мәғлүм түгел ине, быны һыуҙы һоҫоп алған хеҙмәтселәр генә белде, шуға күрә ул кейәүҙе янына саҡырып алып:\n10– Башта кеше яҡшы шарап бирә, ә инде етерлек эселгәс, насарырағын килтерә. Ә һин яҡшы шарапты иң аҙаҡҡа ҡалдырғанһың, – тине.\n11Был Ғайсаның мөғжизәле ғәмәлдәренең тәүгеһе ине, Ул уны Галилеяның Кана ҡалаһында ҡылды. Бының менән Ул Үҙенең бөйөклөгөн һәм ҡөҙрәтен күрһәтте. Шәкерттәре Уға инанды.\n12Бынан һуң Ул әсәһе, ҡустылары һәм шәкерттәре менән бергә Капернаум ҡалаһына барҙы. Унда улар бер нисә көнгә туҡталды.\nАлла Йортоноң таҙарыныуы\n13Йәһүдтәрҙең Ҡотҡарылыу байрамы#2:13 Ҡотҡарылыу байрамында йәһүдтәрҙең Мысыр ҡоллоғонан ҡотолоуы хәтергә алына. Грек телендә был байрам «Пасха» тип атала. яҡынлашҡас, Ғайса Иерусалимға килде. 14Ул, Алла Йортонда үгеҙ, һарыҡ, күгәрсен һатып тороусыларҙы һәм өҫтәл артында ултырған аҡса алмаштырыусыларҙы күргәс, 15бауҙан сыбыртҡы ишеп алып, уларҙың бөтәһен дә үгеҙ-һарыҡтары менән бергә Алла Йортонан ҡыуа башланы; аҡса алмаштырыусыларҙың аҡсаларын сәсеп ебәрҙе, өҫтәлдәрен ауҙарҙы. Күгәрсен һатыусыларға:\n16– Быларҙы бынан алығыҙ! Минең Атамдың Йортон баҙарға әйләндермәгеҙ! – тине.\n17Шунда уның шәкерттәре Изге Яҙмала әйтелгән: «Мине Һинең Йортоңа булған мөхәббәт ғазап сиктерә», – тигән һүҙҙәрҙе иҫтәренә төшөрҙө.\n18Йәһүд башлыҡтары Ғайсанан:\n– Бындай эшкә вәкәләтең барлығын Һин беҙгә ниндәй мөғжизә менән иҫбат итә алаһың? – тип һораны.\n19– Бынау Алла Йортон емереп ташлағыҙ, Мин уны өс көндә торғоҙасаҡмын, – тине Ғайса.\n– Был Йорт ҡырҡ алты йыл төҙөлдө, Һин уны өс көндә генә торғоҙмаҡсы булаһыңмы? – тинеләр.\n21Әммә Ғайса, «бынау Алла Йортон» тигәндә Үҙенең тәнен күҙ уңында тотҡайны. 22Ул үленән терелеп торғандан һуң, шәкерттәре Уның ошо хаҡта әйткәнен иҫтәренә төшөрөп, Изге Яҙмаға ла, Ғайсаның һүҙҙәренә лә ышанды. 23Ҡотҡарылыу байрамында Уның Иерусалимда күрһәткән мөғжизәләрен күреп, күптәр Ғайсаға инанды. 24Әммә Ул, бар кешене белеп торғанлыҡтан, уларға ышанманы. 25Кемдең дә булһа берәйһе тураһында һөйләүенә Уның ихтыяжы булманы. Кеше күңелендә ни барлығын Ул Үҙе белә ине.\nEn savoir plus sur Инжил\nExplorer les versets de Яхъя 2


Балаҡатай районы хакимиәт башлығы тәғәйенләнде // Сәйәсәт | новости башинформ.рф\nБалаҡатай районы хакимиәт башлығы тәғәйенләнде\n17:14, 25 марта 2009 Сәйәсәт\n24 мартта Яңы Балаҡатай ауылында Балаҡатай районы муниципаль районы Советы ултырышы үткәрелде. Унда муниципаль район хакимиәте башлығын тәғәйенләү тураһында мәсьәлә ҡаралды.\nКонкурс һөҙөмтәләре буйынса Балаҡатай районы муниципаль районы хакимиәте башлығы вазифаһына контракт буйынса Мехоношин Павел Иванович тәғәйенләнде.\nПавел Мехоношин 1960 йылда Дыуан районының Вознесенка ауылында тыуған. Башҡортостан ауыл хужалығы институтын һәм Мәскәү дәүләт технология академияһын тамамлаған.\nХеҙмәт эшмәкәрлеген 1983 йылда Дыуан районының Ленин исемендәге колхозында һөтсөлөк фермаһы мөдире булып башлай. 1986-1992 йылдарҙа КПСС-тың Дыуан район комитеты инструкторы, Дыуан районы "Октябрь байрағы" колхозының партком секретары, рәйес урынбаҫары булып эшләй. 1992-1993 йылдарҙа — Дыуан районының Ярославка ауыл Советы хакимиәте башлығы. 1993 йылдан 2001 йылға тиклем Дыуан районының "Октябрь байрағы" колхозы рәйесе, Дыуан районы "Агропромбанк"ыһының Мәсәғүт бүлексәһе идарасыһы, "Социнвестбанк"тың Дыуан районы буйынса филиалы директоры булып эшләй. 2001 йылдан әлегә тиклем Дыуан районының "Мәсәғүт ҡоро майһыҙландырылған һөт комбинаты" асыҡ акционерҙар йәмғиәтенең генераль директоры вазифаһын биләгән.\nТеги: хакимиәт башлығы, тәғәйенләү


Ауыр йөк машиналары водителдәре Өфөлә хәрәкәт итеү уңайһыҙ булыуға зарлана - GTRK.TV — Новости Уфы и РБ\nАуыр йөк машиналары водителдәре Өфөлә хәрәкәт итеү уңайһыҙ булыуға зарлана.\nАуыр йөк машинаһы менән йыраҡ араға аҙыҡ-түлек ташыған Дмитрий Демидов ҡала эсендә иркен хәрәкәт итеү өсөн махсус маршрут ҡаралмауына зарлана. Етмәһә, Өфөгә беренсе тапҡыр килеүсе водителдәр яңылыш юл ҡағиҙәһен боҙоп, штраф алыуы ла ихтимал. Ҙур йөк машиналары өсөн махсус электрон маршруттың күптән яңыртылмауы ла водителдәр өсөн ауырлыҡтар тыуҙыра. Тәғәйен юл билдәләре булмауы иһә уларҙы бөтөнләй һағайта. Водителдәр фекеренсә, юл билдәләренең алдан электрон вариантта күрһәтелмәүе юл ҡағиҙәләрен ирекһеҙ рәүештә боҙоуға килтерә. Ауыр йөк автомобилдәренең махсус маршруты булмауы автоһәләкәттәргә килтергән сәбәптәрҙең дә береһе, ти автомобиль хужалары. Күптән яңыртылмаған электрон варианттағы маршрут карталар ла борсоуға һала. Бәғзеләр яңлышып китеп һаман элеккесә Ағиҙелдең иҫке күпере аша ҡаланы сығырға теләй. Тик билдәне абайламаусыларға кирегә юл юҡ, ә ҡағиҙәне боҙоусыларҙы штраф көтә…\n07 сентября Рәсәй һәм донъя хәбәрҙәре\n07 сентября Башҡортостанда әстрхан сәтләүегенә өҫтөнлөк бирелә


«Улар Еңеүҙе яҡынайтты»\nРеспубликаның Профсоюздар Федерацияһы Бөйөк Еңеүҙең юбилейына арнап сығарған документаль китап шулай атала. Баҫмала профсоюз хәрәкәтенең әүҙем ағзалары булған ветерандар хаҡында бәйән ителә. Байрам алдынан Профсоюздар йортонда ветерандар тәбрикләнде. «Хәрби дан» һәм «Хеҙмәт батырлығы» музейҙары еңеүселәре бүләкләнде.\nБашҡортостанда бөтәһе 22 тармаҡ профсоюзы бар. Йәш быуын вәкилдәре ойошманың 35 процентын тәшкил итә. Улар һуғыш хәҡиҡәтен ветерандар һөйләүе буйынса өйрәнә. Тантанала төрлө быуын һәм хеҙмәт династиялары вәкилдәре, һуғыш һәм тыл ветерандары сығыш яһаны. Байрам сараһында патриотик йырҙар, дәртле бейеүҙәрҙән төҙөлгән концерт программаһы күрһәтелде.


Туҡһанбайҙа Аҡмулла көндәре үтте | Национальный литературный музей Республики Башкортостан\nТуҡһанбайҙа Аҡмулла көндәре үтте\nОпубликовано: 18.12.2019 20.12.2019 Автор: Радмил Абдрахманов\nҺәр халыҡтың үҙ йолалары була. Беҙҙең яҡтың да үҙебеҙгә генә хас, хәтерҙә ҡалырлыҡ традициялары бар. Декабрь көндәрендә беҙҙә, Миәкә ерендә, данлыҡлы яҡташыбыҙға арналған Аҡмулла көндәре үткәрелә.\nБыйыл да 14 декабрҙә Аҡмулланың тыуған көнөнә арналған тантана үткәрелде. Был тантана Туҡһанбай ауылындағы Аҡмулла музейынан башланды. Сарала Башҡортостан Республикаһының мәҙәниәт министры урынбаҫары Р.Р.Алтынбаев, Миәкә районы хакимиәте башлығы Ришат Аҡтуғанов, район хакимиәте башлығы урынбаҫары Светлана Атанғолова, район хакимиәтенең аналитика һәм кадрҙар менән эшләү бүлеге етәксеһе Лиза Сахапова, райондың мәҙәниәт бүлеге етәксеһе Хәлил Махиянов, Аҡмулла премияһы лауреаттары: филология фәндәре кандидаты, Башҡортостан Республикаһының атҡаҙанған мәғариф хеҙмәткәре, Рәсәй Федерацияһының почётлы юғары һөнәри белем биреү хеҙмәткәре, Башҡортостандың мәғариф отличнигы Ә.Х.Вилданов, Башҡортостандың атҡаҙанған рәссамы, танылған һынлы сәнғәт оҫтаһы Р.М. Абдуллин, Башҡортостандың халыҡ шағиры, журналист, йәмәғәт эшмәкәре Г.А.Юнысова, «Ихлас» мәсете имам-хатибы М.М. Ғәлләмов, М.Аҡмулла премияһы лауреаты, В. Ғ.Хәсәнов быйылғы лауреат Зәйнәб Биишева исемендәге Башҡортостан “Китап” нәшриәте ветераны Ғ.Ғ.Ғәлиева, нәшриәт ветераны Д.Ғ. Мырҙаҡаева, нәшриәт мөхәрирҙәре А. Ғәлимова, А.А. Вәлиева, Йәнәби – Урсай ауыл советы ауыл биләмәһе хакимиәте башлығы Тимерйән Лотфуллин ҡатнашты.\nҠунаҡтарҙы Миәкә районы Сәфәр төп дөйөм белем биреү мәктәбе уҡыусылары бауырһаҡ, ҡымыҙ менән ҡаршы алды. Ҡунаҡтар алдында «Йәншишмә» фольклор ансамбле йыр – бейеү менән сығыш яһаны. Аҡмулла бюсына сәскәләр һалғандан һуң, ҡунаҡтар шағир – мәғрифәтсенең музейына инделәр, музей мөдиренең һөйләүен тыңланылар, үҙҙәренең мәғрифәтсе тураһындағы фекерҙәре менән уртаҡлаштылар, автографтарын ҡалдырҙылар. «Туҡһанбай-Аҡмулла төйәге» күргәҙмәһен ҡаранылар. Унда Туҡһанбай ауылы тарихы, Аҡмулла төйәгенә ҡағылышлы китаптар, фотоһүрәттәр менән таныштылар. Район хакимиәте башлығы Ришат Аҡтуғанов үҙ сығышында:\n– Быйыл Аҡмулланың тыуған көнө башҡорт теленең тыуған көнө булараҡ билдәләнә. Ошо ваҡиға менән барығыҙҙы ла ҡотлайым! Төрки халыҡтарҙы берләштереп, үҙенең мәғрифәтселек усағы эргәһендә аң-белемгә ынтылғандарҙы туплаусы ул- Мифтахетдин Аҡмулла, – тине.\nБайрам Сафар ауылы клубында, Миәкә район үҙәгендә дауам итте.\nОпубликовано: Новости филиаловМетки: Мифтахетдин Акмулла, музей Мифтахетдина Акмуллы, Туксанбаево


11 Ғинуар 2011, 22:52\nТик «йәшел йылан» әсә исемен йоттоӨйҙә күмәкләшеп сыр-сыу килеп, ҡышҡылыҡҡа салаттар әҙерләп йөрөгәндә, кемдер ишек ҡаҡты. Күп тә үтмәй, башына төҫө уңа башлаған, әҙерәк таушалған яулыҡ ябынған ҡатындың башы күренде. Был бит үрге оста йәшәүсе Зәлифә апай. Үҙгәреп киткән. Әллә шешенеп бөткән йөҙө шулай күрһәтәме икән? Янында бәләкәс кенә, биш йәштәр самаһындағы улы ла бар.\nТик «йәшел йылан» әсә исемен йотто\nӨйҙә күмәкләшеп сыр-сыу килеп, ҡышҡылыҡҡа салаттар әҙерләп йөрөгәндә, кемдер ишек ҡаҡты. Күп тә үтмәй, башына төҫө уңа башлаған, әҙерәк таушалған яулыҡ ябынған ҡатындың башы күренде. Был бит үрге оста йәшәүсе Зәлифә апай. Үҙгәреп киткән. Әллә шешенеп бөткән йөҙө шулай күрһәтәме икән? Янында бәләкәс кенә, биш йәштәр самаһындағы улы ла бар. Өйгә үтергә саҡырҙыҡ. Танауға бәреп ингән араҡы еҫе күңелде болғандырып ҡуйһа ла, йөҙөмдө сирмаҫҡа тырыштым. Ә бына Зәлифә апай һүҙ башлағас, ысын-ысындан ҡыйын булып китте. Йомошом бар ине, тип инһә лә, йомошон әйтергә ашыҡманы ул. Бөгөнгө тормошон һөйләп алып китте. Быйыл ҡыҙы, туғыҙынсыны тамамлап, синыфташы менән уҡырға ингәйне, шул турала һүҙ башланы. Йәнәһе лә, синыфташ ҡыҙы уны, өләсәйемдәргә ҡайтып йөрөрбөҙ, тип алдап, ҡалаға алып киткән. «Ә хәҙер нуль. Нуль ярҙамы. Уны уҡытыр өсөн ҡайҙан аҙна һайын 500 һум аҡса табайым?» – тип туҙына ғына. Телгенәһен киҫеп эткә бирһәң, ул да ашамаҫ. Бындай һүҙҙәрҙе ир-аттарҙан да бик һирәк ишетәм, уныһы ла иҫерек, телен тыя белмәгәндәрҙән генә. Ә бында ҡатын кешенең, алты бала әсәһенең ауыҙынан әшәке һүҙҙәрҙе ишетеүҙән телһеҙ ҡалдым. Ә ул эсен яндырып торған ҡайғыларын сисеүен дауам итә. 11-се синыфты бөткән улын ире уҡырға ебәрмәй икән. «Ниндәй уҡыу уға? Ана, сусҡа ҡарап, өйҙә ятһын», – тигән. «Барыбер уҡытасаҡмын мин уны. ҡаршы төшә башлаһам, ҡанға батырып туҡмап ташлаһа ла, барыбер уҡытасаҡмын». Белемһеҙ, сусҡа ҡарап, өйҙә ятыр саҡмы ни инде? Заманаһы рөхсәт итмәй бит быны. Улы үҙенең киләсәгенә балта сабыусы атаһын ғәфү итерме икән һуң? Эйе, улын уҡытам, тип әйтә лә ул Зәлифә апай, ә ҡыҙына 500 һум аҡса таба алмай. Бөгөнгө көн өсөн аҡсамы ни ул 500 һум? Айына 2000 һумға йәшәргә мөмкинме? Ә бит студент ашамай, кейенмәй йәшәй алмай. Юлға киткән аҡсаны һанап тораһы ла түгел. Яҡындағы район үҙәгенә күсерттем әле, ти. Әйтерһең, унда хәл башҡасараҡ та, аҡсаһыҙ ғына йәшәп була. Тәүгә уҡырға барған ерендә Гөлфирә синыфташының өләсәһендә йәшәгән булған. Әммә фатирға түләргә аҡсаһы, өйөнән килеп торорлоҡ аҙыҡ-түлек булмағас, сит кешене кемдең һыйындырғыһы килһен? Уға уҡыуын ташлап ҡайтырға тура килгән. Өйҙән ярҙам булмағас, әлеге урынында уҡый алыуы ла икеле. Әлбиттә, бөгөн ата-әсәләргә бала уҡытыуы еңел түгел. Әммә көмөшкәгә ҡайҙан аҡса табаһың һуң һин, әсә кеше?\nБер кирегә тәгәрәгән тормош тәгәрмәсен дөрөҫ юлға сығарыуы еңелдән түгел икән шул. Берәүһе алға этеп, икенсеһе артҡа борорға тырышҡан саҡта, бәлки, бөтөнләй мөмкин дә түгелдер. Мин бәләкәй саҡта уҡ Зәлифә апайҙың тормошо еңелдән түгел ине. Ире эсергә ярата. Етмәһә, яһил. Балаларына ла, үҙенә лә ҡаты туҡмаҡ эләкмәһен тип, бик йыш ҡына кешелә, аҙбар башында балалары менән ҡунып йөрөргә тура килә торғайны уға. ҡышын кейемһеҙ, ойоҡбашта ғына йөрөгән саҡтары ла булғылай ине. Ә үҙе шундай оҫта бит ул, эшсән, баҫҡан ерендә осҡон сәсә торған үткер ҡатын. Уның бындай ҡыйынлыҡтар кисереп йәшәүен күреүе бик ҡыйын була торғайны.\nӘммә бер мәл тормоштарында яҡты көндәр башланды. Ире эсеүенән туҡтаны. Бөтә күңелем менән шатландым шул саҡ был ғаилә өсөн. Ҙур, балҡып торған йорт һалып инделәр. Өйҙәре эстән дә, тыштан да ялтырап тора, тәҙрә төбөндә гөлдәр теҙелгән. Икеһе лә фермала эшләп йөрөй. Эш хаҡына оно-бойҙайы, быҙауы, сусҡаһы килеп тора. Күп итеп мал тоталар. Машина алып ебәрҙеләр. Дүрт бала артынан тағы ла ике сабыйға ғүмер бирҙеләр. Шатланып йәшә лә йәшә генә. Тик шайтан үҙ ҡолдарын еңел генә ҡосағынан ысҡындыра буламы һуң?\nТағы ла эске китте. Әрләш-талаш. Хоҙайғынам, ундайынан аралай ғына күр инде. Зәлифә апайҙың да йыш ҡына эскеләүе тураһында ишетә башланым. Бөртөкләп йыйылған донъя ҡайҙалыр яйлап осто. Элекке кеүек малдары ла ишле түгел. Ә балалары бит күмәк. ҡулда, етмәһә, ике сабый. Улар кем генә булып үҫеп етер? Әсә наҙынан, атай тәрбиәһенән мәхрүм балалар киләсәктә тормошта үҙ урындарын таба алырлыҡ кешеләр булып үҫерме? Ата тәрбиәһе тигәндән, урам буйлап 15 – 16 йәшлек улын сыбыртҡы менән ҡыуып йөрөтөү һәм аҙаҡ шул сыбыртҡы менән туҡмау үҫмер егеткә тәрбиә бирҙеме икән? Ата кешенең ниндәйҙер яза бирергә сәбәбе лә бар кеүек – улы эсеүҙән бушамай. Тик быға кем ғәйепле һуң? Балаһы ғәйебенең бер өлөшөн үҙенә лә алырға кәрәктер атай кешегә.\n... Насар еҫкә һәм һүгенеү һүҙҙәренә сыҙай алмай, аш-һыу бүлмәһенән төпкө яҡҡа инеп киттем. Күңелдә шул тиклем асыу ҡайнай. Кемгә, нимәгә икәнен асыҡ ҡына әйтеп булмай – ҡатынының һәм балаларының бөтә тормошон боҙған эсергә яратыусы иренәме, әллә һынауҙарҙан бөгөлөп төшөп, үҙе лә эскегә һабышҡан Зәлифә апайғамы, әллә бынамын тигән әсәй булырҙай ҡатынға лайыҡлы тормош бүләк итмәгән яҙмышҡамы. Ә балалары һуң? Уларҙың ни ғәйебе бар? Бәләкәйҙән өй йылыһы, ҡайнар аш һәм йылы һүҙ күрмәгән балалар киләсәктә нимәгә өмөт итһен дә, нисек яҡшы тормош барлығына ышанһын?!\nБеҙҙән сығып, урам буйлап атлауына оҙаҡ ҡарап торҙом Зәлифә апайҙың. Алты бала әсәһе булған апай заманында «Әсәлек даны» миҙалын алды ла ул, тик ошо бөйөк исемен генә лайыҡлы күтәреп йөрөтә алманы. Әсәлек йөгө һалыныр иңдәренә «йәшел йылан» менеп ҡунаҡланы. Хәҙер уға ҡаршы көрәшергә көсө ҡалдымы икән уның? Балалары, бишектә ятҡан сабыйы хаҡына булһа ла...


Телевизор ҡараусылар һунарға сыға\nБыл видеояҙманы хайуан яратыусы тамашасыбыҙ ебәргән. Ул ҡырағай йәнлектәргә камера менән һунар итергә саҡыра. Үҙенең тәүге яҙмаһында телевизор ҡараусы ҡабан сусҡаһын төшөргән.\nКадрҙан күренеүенсә, ҡалын ҡар ҡатламы ҡаты моронға ҡасырға ҡамасаулай. Ошондай яҙмалар менән видеоһунарсы яңылыҡтар хеҙмәте менән бүлешеп барырға тәҡдим итә. Беҙҙең ижади коллектив тамашысыбыҙҙың был башлағысын тулыһынса хуплай. Ә инде иң ҡыҙыҡлы тип табылған материалдар эфирҙа һәм интернеттағы сайтта мотлаҡ сағылыш табасаҡ.\nБеҙҙең саҡырыуға тәүгеләрҙән булып Вадим Садиҡов ҡушылды. Был тамашасыбыҙ ҙа шулай уҡ ҡабандар төшөргән. Хайуандарға ул Шишмә районына өләсәһенә ҡунаҡҡа китеп барышлай тап булған. Шаһиттар фекеренсә, ҡабандарҙы был урында йыш ҡына бәләкәй бәрәстәре менән күрергә мөмкин. Күрәһең уларҙы автомобилдәрҙең яҡтылығы юлға йүгереп сығырға мәжбүр итә.


Көн элгәре Өфө художество галереяһында III Бөтә донъя башҡорттары ҡоролтайына арналған "Башҡортостандың һынлы сәнғәте" республика сәнғәт әҫәрҙәре күргәҙмәһе асылды. Күләмле проект рәссамдарҙы, графиктарҙы, скульпторҙарҙы, биҙәү-ҡулланма сәнғәте оҫталарын берләштерҙе. Ҡатнашыусылар һәм эштәрҙең иҫәбе буйынса был экспозицияны ошонан алдағы Бөйөк Ватан һуғышында Еңеүҙең 65 йыллығына арналған республика һынлы сәнғәт конкурс-күргәҙмәһе менән сағыштырырға мөмкин.\n- Рәссамдар күп өлөшө 2009-2010 йылда яҙылған бихисап картиналар тәҡдим итеүе менән ихлас ҡыуандырҙы. Эксперттар комиссияһы ағзалары сәнғәт оҫталарына ҡыҫҡа ваҡыт эсендә ҡыҙыҡлы яңы темаларға ижад итеп өлгөрөүенә һоҡланыуын белдерҙе, - ти "БАШвест"ҡа Михаил Нестеров исемендәге Башҡорт дәүләт художество музейының төп һаҡлаусыһы Валентина Сорокина. - Экспозиция өсөн беҙ 120 эште һайлап алдыҡ, улар араһында билдәле оҫталарҙың, йәш авторҙарҙың да эштәре бар.\nБөтә донъя башҡорттары ҡоролтайы кеүек үк, был әһәмиәтле ваҡиғаға арналған күргәҙмә Өфөлә өсөнсө тапҡыр үтә. Тәүге тематик экспозицияның инициаторҙары булып "Артыш" ижади берекмәһе рәссамдары сығыш яһаған. Уның етәксеһе, Башҡортостан Республикаһындағы "Рәсәй рәссамдары союзы" бөтә Рәсәй ижади йәмәғәт ойошмаһының төбәк бүлексәһе рәйесе Хәтип Фазылов билдәләүенсә, әйләнгән һайын ул күләмлерәк була бара. Быйылғы экспозиция был күрһәткес буйынса алдағыларҙы ҡыуып үтеп, күләмлелек буйынса иң юғары баҫҡысҡа өлгәшкән. Үҙе нигеҙ һалған йолаға Хәтип Фазылов быйыл да тоғро ҡалған, һәм III Бөтә донъя башҡорттары ҡоролтайына арналған сәнғәт проектында йәнә ҡатнашҡан. Ул 2010 йылда яҙылған эштәрен тәҡдим иткән.\n- Ҡатнашыусыларҙың географияһы киңәйә, һәм галереяның өс залында бар Башҡортостан рәссамдарының эштәре тупланған, тип ҙур ышаныс менән әйтергә мөмкин. Оҫталар әҫәрҙәре Башҡортостандың төрлө районының колоритын - тәбиғәт ландшафты һәм унда йәшәгән халыҡтар мәҙәниәте үҙенсәлеген сағылдыра, - ти беҙҙең гәзиткә Хәтип Фазылов. Сәнғәт - ул мәҙәниәттәрҙе тоташтырыусы күпер кеүек. Ул беҙҙең күп милләтле республикабыҙҙа йәшәүсе халыҡтарҙың үҙҙәренә генә хас һыҙаттарын, айырым бер үҙенсәлеген аңларға ярҙам итә, һәм улар арһындағы мөнәсәбәттәрҙең нығыныуына булышлыҡ итә.\nТематик экспозицияны шартлы рәүештә бер нисә сюжет йүнәлешенә бүлеп ҡарарға мөмкин. Пейзаждар һәм легендар шәхестәрҙең һәм ябай кешеләрҙең портреттары бер тигеҙ нисбәттә тәҡдим ителгән. Бындай эштәрҙе Риф Абдуллин ("Октябрь. Мораҙым" һәм "Һыулауға табан"), Владимир Панченко ("Болоттар аға"), Азамат Байрамғолов ("Тыуған моңдар") һәм башҡа билдәле Башҡортостан пейзажсылары әҙерләгән. Рим Юнысов ("XVII - XVIII быуаттарҙағы башҡорт ихтилалдары етәкселәре иҫтәлегенә"), Евгений Тихонов ("Академик Фәйзуллин портреты"), Евгений Тишин ("Закирйән бабай") ижад иткән портреттар галереяһы ла битараф ҡалдырмай. Реализм алымын үҙ иткән Рәшит Хәбиров "Хужабикә", "Кәләш", "Айһылыу" картиналарында башҡорт һылыуы образын биргән. Билдәле рәссамдың әҫәрҙәре янында Өфөнөң йәш рәссамы Эльза Ҡотлобаеваның эштәре ла урынлаштырылған. Экспозицияға уның "Ҡатындар" һәм "Пугачевтың башҡорттарға тәүге манифесы" исемле ике эше ингән.\nТарихи шәхестәр һәм милли байрамдар бронза менән ташта ла мәңгеләштерелгән. Күргәҙмәлә Хәниф Хәбибрахмановтың "Төньяҡ амуры", "Башҡортостандың халыҡ шағиры Мостай Кәрим" скульптураларын һәм Радик Хөсәйеновтың "Һабантуй" композицияһын күрергә мөмкин. Металл буйынса рәссам Александр Гуслин "Урал риүәйәттәре" һәм "Ялҡын" әҫәрен ҡоростан сүкеп яһаған.\nСалауат Ғиләжетдинов тамашасыны уникаль авторлыҡ технологияһы буйынса ҡулдан ҡойоп эшләнгән ҡағыҙҙа һүрәтләнгән ижады менән таныштыра. Рәссамдың "Ебәк юл", "Аҡ тирмә", "Дала" эштәрен берләштергән триптихы ғәҙәти булмаған матурлығы менән әсир итә. Күргәҙмәлә шулай уҡ "Сыңғыҙхан" ижади берекмәһе рәссамдары ла ҡатнаша. Экспозицияға Ринат Харисовтың "Аҡ пароходы", Наил Байбуриндың "Ҡояш бейеүе", Вәсил Ханнановтың "Епшек көнө" ингән.\nБиҙәү-ҡулланма сәнғәт секторы тулы һәм төрлө яҡлап бирелеүе менән отошло. Кейеҙ, керамика, ҡорамалар менән тегеү, ағасты һырлап эшләү - Башҡортостан оҫталары халыҡ кәсептәрендә һәләтен күрһәтә. Текстиль буйынса рәссамдар Рәфиҙә Ғөбәйҙуллина менән Ирина Хлесткина тамашасы иғтибарына "Йыр" композицияһын тәҡдим итте, республикала ғына түгел, унан ситтә лә танылыу тапҡан ағас һырлау оҫтаһы Ильис Ямалетдинов һандыҡ менән ҡымыҙ һауыты - тәпәнде экспозицияға сығарған.\n- III Бөтә донъя башҡорттары ҡоролтайына арналған күргәҙмәлә ҡатнашыу - маҡтаулы ла, яуаплы ла. Эштәрем был ҙур форум сиктәрендә ойошторолған элекке проекттар экспозицияһына ла индерелгәйне. Бөгөнгө күргәҙмәлә иһә тағы ике яңы картинам ҡуйылған, - ти рәссам Йәмил Сөләймәнов.\n- Һәр рәссамдың үҙенең стиле, башҡарыу алымы бар. Башҡортостан оҫталарының сәнғәте бөтә Рәсәй һәм халыҡ-ара арт-проекттарҙа күрһәтелгәндә үҙебеҙҙең һәм сит илдең сәнғәт белгестәре рәссамдарыбыҙҙың үҙенсәлекле, йылылыҡ һирпелеп торған донъя тыуҙырыуын билдәләй. Эштәр йүнәлешле булыуы менән дә айырыла - ҡайһыныһы романтик рух менән һуғарылған булһа, ҡайһы берәүҙәре - фәлсәфәүи, һәм уларҙың мәғәнәһенә метафоралар аша ғына төшөнәһең, ләкин һәр береһе тамашасы күңеленә юл таба, - ти "БАШвест"ҡа Валентина Сорокина.\nҮҙенең эштәрен дә экспозицияға ҡуйған Заһир Исмәғилев исемендәге Өфө дәүләт сәнғәт академияһының һынлы сәнғәт кафедраһы мөдире Әмир Мәзитов әйтеүенсә, күргәҙмә, һис шикһеҙ, уңышлы булмаҡсы. Көндәрҙең береһендә уны III Бөтә донъя башҡорттары ҡоролтайы делегаттары ла ҡараясаҡ. Ғөмүмән, теләге булған һәр кем экспозицияға тамаша ҡыла ала.\nХәтип Фазылов әйтеүенсә, күргәҙмә йомғаҡтары буйынса бөтә картиналар ҙа индерелгән каталог нәшер итәләсәк. Экспозиция үҙ эшен 23 июндә тамамлай.


Журналист Илдус Ғимаев арабыҙҙан китеп барҙы // Йәмғиәт | новости башинформ.рф\nЖурналист Илдус Ғимаев арабыҙҙан китеп барҙы\n17:04, 24 июня 2013 Йәмғиәт\nҮткән йәкшәмбе, 23 июндә, 42 йәшендә арабыҙҙан Өфө журналисы Илдус Ғимаев китеп барҙы.\nИлдус Ғимаев 1971 йылдың 10 февралендә тыуған. Төрлө йылдарҙа «Урал» телекомпанияһында, «Уфимские ведомости» гәзите һәм «Уфа» журналы редакцияларында эшләне. Һуңғы йылдарҙа «Истоки» гәзитендә хеҙмәт итте.\nЖурналист менән хушлашыу шаршамбы, 26 июндә, үтә.


7 Сентябрь 2018, 15:37\nИрханға каникулдың һуңғы көндәрендә айырыуса күп йүгерергә тура килде. Хәйер, йәйәүләп йөрөргә түгел, ә велосипедта елдерергә. Дүрт ауылда әсәһе менән бергәләп һайлау буйынса агитация материалдарын, бюллетендәрҙе, гәзиттәрҙе өй беренсә таратып сыҡтылар. Икеһе лә велосипедҡа ултырып алды. Бергәләшеп Үтәймулла, Үрге һәм Түбәнге Ләкәнде, Сөләймән ауылдарының ике яҡ урамдарын тиҙ генә урап әйләнделәр.\n– Әсәй, һинең ҡайтыуыңа тәмле итеп салат яһаным, – тип ҡаршыланы Ирхан эштән арып килеп ингән ҡәҙерлеһен.\n– Эй, рәхмәт, балам, әлдә һин бар әле, – тине әсәһе, ҡыуанып.\nШөкөр, улы – уның уң ҡулы, бөтә эштә лә ярҙамсы. Йәй буйы баҡсалағы йәшелсәләрҙе ҡараны, һыу һипте, утаны. Бушты бушҡа ауҙарып, ваҡыт үткәрмәне. Яланға сығып еләген дә йыйҙы. Бер юлы мәтрүшкә лә тотоп ҡайтты. Ҡышҡы һыуыҡтарҙа һалҡын тейҙереп сирләгәндә яҡшы дауа икәнен белә шул ул.\nӘсәһе Розалиә Әхтәм ҡыҙы Үтәймулла ауылында китапханала эшләй. Бында ла буш ваҡытын уҙғарырға ярата Ирхан. Әсәһенә ярҙамлашып та өлгөрә, үҙенә оҡшаған китаптар менән дә таныша, ҡыҙыҡлыларын өйҙә уҡырға алып ҡайта.\nАтаһы Ғилман Нәжип улы, һаулығы ҡаҡшау сәбәпле, өйҙә генә тора. Ул – хужалыҡ эштәрендә аҡыллы кәңәштәре менән иң ҙур ярҙамсы. Әле бына өс йыл элек янып киткән аҙбарҙарын яңыртып эшләйҙәр.\nАуыл малайҙары менән футбол уйнау – Ирхандың иң яратҡан шөғөлө. Көтөү ҡаршыларға алдан баралар ҙа малдар килгәнсе рәхәтләнеп туп тибәләр.\nАлтынсы синыфта ғына уҡыһа ла, Ирхан киләсәк һөнәрен һайлап та ҡуйған тиерлек. Дөрөҫ, әлегә әҙерәк икеләнеберәк тә тора. Бешеренергә яратыуы, интернеттан төрлө рецептар буйынса әҙерләүе, үҙе лә фантазияһын ҡушып, яңы аш-һыу, ризыҡтар уйлап сығарыуы арҡаһында, әллә ашнаҡсы булайыммы икән, тип тә уйлап ҡуя. Ә шулай ҙа тормошта, моғайын, табип һөнәрен һайлау кәрәктер, тигән һығымта ла яһай. Ашарға оҫта бешерә белеү берәүгә лә ҡамасауламай. Әсәһе лә шулай ти. Етмәһә, Ирханға ауылдарынан сыҡҡан Илнур Үтәев тигән хирург өлгө булып тора. Ул район үҙәгендәге дауаханала эшләй. Үтәймулла халҡын айырыуса иғтибар менән ҡаршылап, ҡулынан килгән ярҙамды күрһәтә, тип гел маҡтап һөйләйҙәр уның тураһында.\n«Дүртле» һәм «бишле» билдәләренә генә уҡыған Ирхан Әсәҙуллин киләсәккә ана шундай матур маҡсаттар ҡуйған. Тырыш үҫмерҙең хыялдары тормошҡа ашһын.


Ҡош тиҙәге – халыҡ бәләһе | ГТРК «Башкортостан» — Новости Уфы и РБ\n15 августа 2016 — 16:12 ГТРК «Башкортостан»\nБеҙҙең редакцияға эшҡыуарҙарҙың яуапһыҙ ҡарашы арҡаһында саф һауанан мәхрүм Дорогино ауылында йәшәүселәр мөрәжәғәт итте. Урындағы ҡошсолоҡ фабрикаһынан килгән еҫтән кешеләр кире ҡалаға ҡаса, ә Шишмә районы Әмин ауылы халҡы ҡош тиҙәгенән сыҡҡан себендәрҙән ваз кисә. Беренсе төркөм инвалиды Наил Ишкилдин ярты йәйҙе тынсыу йортта үткәрергә мәжбүр. Бер нисә аҙна инде Дорогино ауылын ҡырҡыу еҫ баҫып алған. Тыныслыҡ, саф һауа тип ауылға күскән халыҡ, хәҙер киреһенсә, ҡалаға ҡасырға мәжбүр. Бөтәһенә лә ауыл янындағы ҡош фабрикаһынан сығарылған ҡалдыҡтар сәбәпсе ти урындағы халыҡ. Ҡош тиҙәге бер ниндәй эшкәртеү үткәрмәйенсә, баҫыуға сығарып түгелә, халыҡ зарлана башлағас яландың бер өлөшөн һөрөп тә ҡуялар, тик был ғына бәләнән ҡотҡармай. Ҡошсолоҡ фабрикаһынан Дорогино ауылының тәүге йорттарына тиклем ни бары 500 метр. Шуға күрә ҡалдыҡтарҙы сығара башлау менән ҡырҡыу еҫ бөтә ауылға тарала, ә улар араһындағы быуа хәҙер һыу инеү түгел балыҡ тоторға ла яраҡһыҙ.\nҠариҙел йылғаһы ла был яландан 1 ярым 2 саҡрым алыҫлыҡта ғына ята, яҙғы һыуҙар менән уның төнъяҡ һыуалғыстарға эләгеүе лә ихтимал, сөнки Дорогин ауылында ҡоҙоҡтан һыу әле үк эсерлек түгел, халыҡ шешәләгеһен һатып ала, йә ситтән ташырға мәжбүр. Ә Шишмә районы Әмин ауылы халҡына себендәр өйөрө тыныс йәшәргә ирек бирмәй. Кис һайын йорт эсен ағыулап, ишек, тәҙрәләрҙә селтәр менән бикләп йәшәргә тура килә. Иң ҡурҡынысы – балалар араһында сирләү осраҡтары күбәйгән, бының да сәбәбен Әминдәр себендәрҙән күрә.Нисек кенә сәйер булмаһын, әммә уның дә сәбәбе – яланға түгелгән ҡош тиҙәгенә бәйле. Урындағы фермер быйыл яҙ Авдон ҡошсолоҡ фабрикаһы ҡалдыҡтарын ҡуртымға алынған майҙандарына түктерә. Бында үрсегән бөжәктәр эргә тирәләге ауылдарға тарала.Еҫтән, себендән интеккән халыҡ эшҡыуарға зарланып та ҡарай, экологтарға ла ялыу яҙа, һөҙөмтәһеҙ. Беҙҙең ижади төркөм килере хаҡында әйткәс кенә баҫыуҙы һөрөргә сыҡты, ти халыҡ. Фермер тиҙәкте ашлама өсөн индерҙем тип аҡлана, эҙемтәһе тураһында уйламаным, киләһе йылға ҡабатланмаясаҡ тип ышандырҙы.Әйтергә кәрәк, был тәүге осраҡ түгел. Өфө районындағы оҡшаш хәлдән һуң, Республика башлығы Рөстәм Хәмитов ҡошсолоҡ фабрикаһы ҡалдыҡтарын эшкәртеү ысулын табырға ҡушты һәм кешеләр саф һауа һуларға тейеш тип белдергәйне. Тик әлегә эшҡыуарҙар үҙ проблемаһынан ҡотолам тип халыҡҡа бәлә генә яһауын дауам итә.


Гүзәл булайым тиһәң, “Актриса” матурлыҡ студияһына бар! » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Махсус биттәр » Гүзәл булайым тиһәң, “Актриса” матурлыҡ студияһына бар!\n09.09.2019 Гүзәл булайым тиһәң, “Актриса” матурлыҡ студияһына бар!\nӨфө ҡатын-ҡыҙҙары араһында “Актриса” матурлыҡ студияһы көндән-көн популярлыҡ яулай. Бында Күгәрсен районының Мораҡ ауылы ҡыҙҙары, бер туған Гөлназ Мөхәмәтйәрова, Гөлфиә Кайсарова һәм Гөлфирә Вәлитова оҫталығы менән генә түгел, ә яғымлылығы менән дә арбай. Улар һәр кемдең имиджына тура килтереп, үҙенсәлекле макияж һәм прическа эшләү һәләтенә эйә. Бынан тыш, керпек “үҫтереү”, ҡашты буятыу һәм матурлатыу, маникюр эшләтеү мөмкинлеге бар. Хеҙмәт өсөн хаҡтар ҙа уртаса.\nСтудияға килеүселәр араһында төрлө клиент бар. Оҫталар туй йәки никахҡа әҙерләнгән кәләштәр, ҡунаҡҡа ашыҡҡан ханымдар, фотоға төшөргә йәки сығыш яһарға йыйыныусылар һәм башҡаларға ыҡсым ғына образ тыуҙыра йәки танымаҫлыҡ итеп үҙгәртә лә ала. Сөнки визажист-стилист ҡыҙҙар ысын гүзәллекте тоя, һәр кемдең зауығына яраҡлы ысулдарҙы белә.\nГөлназ Өфө дәүләт сәнғәт академияһының театр бүлеген тамамлаған. Бала саҡтан сәнғәт тип хыялланған ҡыҙ студент йылдарында әхирәттәрен, таныштарын буяндырыу менән мауығып китә. Матур йөҙ, прическа ла – сихри сәнғәт донъяһының айырылғыһыҙ бер өлөшө. Һәр саҡ камиллыҡҡа, гүзәллеккә ынтылған Гөлназ тирә-йүндәгеләрҙе матурлап оло ҡәнәғәтләнеү таба. Диплом алғас, ул үҙенең киләсәген ошо йүнәлештә генә күрә. Тора-бара төрлө оҫталыҡ дәресе аша үтә, бихисап визажист курсын тамамлай. Үҙе артынан игеҙәк һеңлеләрен дә әйҙәй, илһамландыра. Тәүҙә саҡырыу буйынса клиенттарҙы биҙәндерә, тәжрибә туплай торғас, ҡыҙҙар 2015 йылда үҙҙәренең матурлыҡ студияһын асып ебәрә һәм уны “Актриса” тип атай. Әйткәндәй, Гөлфиә менән Гөлфирә лә Өфө дәүләт сәнғәт академияһын тамамлаған.\n– Салоныбыҙға килгән ҡыҙҙар артабан үҙҙәрен актриса кеүек хис итеп, ҡанатланып сығып китә, – ти улар. – Беҙгә мода өлкәһендә һәр саҡ алдынғы булырға кәрәк, сөнки заман стандарт итеп алған матурлыҡ өлгөләре тиҙ алмашынып тора.\nБынан тыш, салонда уҡыуҙар ҙа ойошторола. Йәғни визажист, имиджмейкер һөнәренә өйрәнергә теләүселәр өсөн түләүле дәрестәр уҙғарыла.\nНимә ул матурлыҡ, тигән һорауға һәр кемдең яуабы төрлөсә. Берәүҙәр, матурлыҡ – ул сәләмәтлек, тип билдәләй, икенселәр – күңел торошо, өсөнсөләр – әҙәп, тиергә мөмкин. Нисек кенә булмаһын, ҡатын-ҡыҙ өсөн матур булыу үтә мөһим. Үҙен тәрбиәһеҙ, йәмһеҙ итеп тойған ҡатын-ҡыҙға эске донъяһы менән гармонияла йәшәүе ауыр. Үҙеңдең матур, ҡупшы икәнлегеңде тойоу иһә кәйефте күтәрә. Ә кәйефе яҡшы саҡта кешенең уйҙары ла изге була, унан ыңғай энергия бөркөлә. Психологтар билдәләүенсә, матурлыҡ салондарына йыш йөрөгән гүзәл зат үҙ-үҙенә ышанған, тәүәккәл була, хатта бер нисә эште бер юлы башҡарырға һәләтле. Ысынлап та шулаймы икән? Быны мин дә һынап ҡарарға булдым һәм Гөлфиә Кайсароваға йөҙөмдө ышанып тапшырҙым. Һөҙөмтә хеҙмәттәштәремә бик ныҡ оҡшаны. Хөрмәтле гәзит уҡыусыларыбыҙ, оҫтаның эшен һеҙҙең хөкөмгә лә тәҡдим итәбеҙ.


Күгәрсен районында ҡатын-ҡыҙҙар командалары араһында волейбол буйынса турнир тамамланды\nӨс көн дауамында республиканың иң көслө 13 коллективы миҙалдар өсөн көрәш алып барҙы.\nҺөҙөмтәлә Дыуан районы вәкилдәре беренсе урынға сыҡты. Улар финалда Краснокама ҡыҙҙарынан өҫтөнөрәк булды. Ә инде өсөнсө баҫҡыста - Стәрлетамаҡ районы спортсылары. Ашҡаҙар буйы волейболсылары һуңғы уйында хужаларҙы еңде.


Беҙ барлыҡ килемдең өстән бер өлөшөн ашауға тотонабыҙ. Беҙ шулай күп ашайбыҙмы, әллә хаҡтар юғарымы, йә килемебеҙ түбәнме?\n16 Декабрь 2019, 12:20\nСтатистика беҙҙең күпме ашауыбыҙ хаҡында мәғлүмәттәрҙе иғлан итте. Килемебеҙҙең 30,2 проценты аҙыҡ-түлек һатып алыуға тотонла икән. Беҙ был йәһәттән Европаның 40 иле араһында 31-се урынды биләйбеҙ. Иң аҙы – Люксембург тигән илдә аҙыҡ-түлеккә тотоналар – 8,4 процент. Ә бына Украина халҡы ашауға 50 процент килемен тотона. Уларҙан аҙ ғына аҙыраҡ Ҡаҙағстан – 47 процент.\nТәмәке һәм спиртлы эсемлектәргә шул уҡ Люксембург, Португалия, Кипр һәм Молдавия әҙ тотона. Молдавия менән аңлашыла, үҙҙәрендә йөҙөм баҡсалары күп, әсетәләр ҙә, шарап эсәләрҙер. Рәсәй, йәғни, беҙ, был йәһәттән 3 процент сығымдар менән 25-се урынды биләйбеҙ.\nӘ бына рәсәйҙәр ни өсөн аҙыҡ-түлеккә 30 процент тотоноуының сәбәбен статистар аңлатмай. Әллә беҙ аҙыҡ-түлекте күп ҡулланабыҙ, йә хаҡтар ҡиммәт, йә эш хаҡы түбән. Социологтар һәм иҡтисадсылар был хаҡта нимә уйлай икән?


Материалы за 02.12.2013 » "Урал" гәзите\n2-12-2013, 15:07 / Сәйәсәт\nОсһоҙ эшсе килә тип ҡыуанма!\nБыйыл 10 октябрҙә Мәскәүҙең Бирюлево биҫтәһендә Егор Щербаков тигән кешене үлтерәләр. Был енәйәттә мигрант - әзербайжан ғәйепләнә. Тәртип һаҡлау органдарының енәйәтсене ҡулға алырға ашыҡмауы урындағы халыҡта ризаһыҙлыҡ тыуҙыра һәм улар урамдарға сығып, ҙур тәртипһеҙлектәр ойоштора. Мигранттарҙың үҙҙәрен әллә кем итеп тотоуы, баҙарҙарҙы яулап алыуы, урындағы халыҡ һәм закон менән иҫәпләшмәүе кисә йә бѳгѳн килеп тыуған мәсьәлә түгел, ә тиҫтә йылдар дауам иткән хәл. Бирюлеволағы енәйәт халыҡты сығырынан сығарҙы һәм дары менән тулы бер мискәнең шартлауына тиң булды. Ошо ваҡиғаларҙан һуң тәртип...\n2-12-2013, 14:56 / Социаль ѳлкә\nХеҙмәт - йәшәү маяғы\nҺаулығы буйынса инвалид булғандарҙың сәләмәт кешенән дә артығыраҡ һоҡланғыс ғүмер кисереүенә күпме тапҡыр шаһит булғаныбыҙ бар. Ә бына 6 йәштән һуҡыр ҡалып, кескәйҙән бәләкәй туғандарын тәрбиәләшеп, бѳтә эшкә ѳйрәнеп үҫкән Әфридә Исхаҡ ҡыҙы АЛАЧЕВАНЫҢтегенгә, бәйләмгә оҫта булыуы, 78 йәштә хорҙа йырлап йѳрѳүе бигерәк тә таң ҡалдырҙы....


Үҙебеҙҙеке - йыл әйләнәһенә » "Урал" гәзите\nҮҙебеҙҙеке - йыл әйләнәһенә\nЙәйҙең беренсе айы тамамлана. Баҡсабыҙҙа тәүге уңыш ѳлгѳрә башланы. Үҙебеҙ үҫтергән йәшел һуған, ҡыяр кеүек йәшелсәләрҙе ашап ҡыуанабыҙ, баҡса еләгенән беренсе ҡайнатма ла әҙерләп ҡуйҙыҡ. Баҡсалағы емеш-еләк, йәшелсә уңып, беҙҙе шатландырыр әле.\nӘ бына “Металлург” туҡланыу идаралығында эш бер ваҡытта ла туҡтамай. Ҡатын-ҡыҙ эшселәр сәсә, утай, уңышты йыйып ала, ашлама әҙерләй. Предприятиеға барып инеү менән оҙон-оҙон түтәлдәр күҙгә ташлана. Унда, сѳгѳлдѳр, редис сәселгән. Икенсе яҡтараҡ кәбеҫтә майҙансығы. Ѳс теплицала йыл әйләнәһенә йәшелсә үҫтереп, Белорет металлургия комбинатының ашханаларына һәм магазиндарына оҙата эшселәр. Теплицаның бер арауығында сәскәләр үҙ сәғәтен кѳтә. Цинния, сальвия, бәрхәт сәскәләр, агератум кеүек сағыу сәскәләр ҡалабыҙҙы матурлай. Киң танылған петуния ла предприятиела күп үҫтерелә. Ә настурция комбинаттың тѳп бинаһы алдын биҙәй. Сәскәләр алынып бѳтѳү менән, уларҙың урынына йәшел һуған сәселәсәк. - Теплицаларҙа тупраҡ ҡатламы һыуынмай, үҫентеләргә бында йылы, - ти йәшел хужалыҡ эшселәре бригадиры Любовь Александровна Коробова (һүрәт- тә).\n- Түтәлдәрҙә һуған йыл Үҙебеҙҙеке - йыл әйләнәһенә әйләнәһенә үҫә, ай һайын 1,2 тонналап завод ашханаларына һәм сауҙа нѳктәләренә оҙатабыҙ. Шулай уҡ эшселәрҙең туҡланыу рационында мѳһим булған укроп, петрушка, редис та үҫә. Икенсе арауыҡта ҡыяр үҫтерәбеҙ, яртыһына борос сәселгән. Икенсе теплицала ҡыяр ѳлгѳрә башланы. Кѳн һайын иртән йыйып алабыҙ. Ҡайһы бер кѳндәрҙә 50 килограмлап. Йәйен уңыш ҡышҡа ҡарағанда, әлбиттә, күберәк була. Уңыш йылына ҡарап килә. Оҙаҡламай помидор ҙа ѳлгѳрә. Борос та йәй уртаһынан алып яңы йылға тиклем беҙҙе ҡыуандырасаҡ. Ташҡабаҡ та үҙебеҙҙеке. Ашхана һәм сауҙа нѳктәләрендәге йәшелсәләрҙең күпселеге үҙебеҙҙә үҫтерелгән. Элекке склад бинаһында бәшмәк цехы урынлашҡан. Ѳс ҡатлы стеллаждарҙа кѳнбағыш ҡабығы тултырылған ҙур булмаған тоҡтар урын алған.\nЙылы һәм дымлы бинала ҡарама (вешенка) бәшмәге үҫә. Бәшмәктәр йыйып алынған, икенсе партияһы 21 кѳндән бер айға тиклем әҙер буласаҡ. Эшселәр бәшмәктәр ѳсѳн томан да эшләй белә. Кѳндѳҙгѳ яҡтылыҡ менән тәүлек әйләнәһенә тәьмин ителгән. Эшкәртелгән ҡабыҡ түтәлдәр ѳсѳн дә һәйбәт ашлама. Предприятие ашханаһына кѳн дә 30 килограмлап ҡарама бәшмәге оҙатыла. - Эшебеҙ ауыр. Береһен йыйып алабыҙ, икенсеһен сәсәбеҙ. Серетмә, тиҙәк, минераль аш- ламалар менән эшкәртәбеҙ. Һыуҙы ла ваҡытында һибергә кәрәк. Шулай ҙа ҡыҙҙарыбыҙ бошонмай, барыһына ла ѳлгѳрә. Ауыр булһа ла, һѳҙѳмтәләребеҙҙе күрһәк, барыһын да онотабыҙ. Тѳрлѳләндергәс, әллә ни һиҙелмәй ҙә, - тип һүҙен дауам итә бригадир. Үҙ эшен ярата Любовь Александровна. Юҡҡамы ни 32 йыл ғүмерен йәшелләндереү тармағына арнаған: ябай эшсе- нән бригадирға тиклем үрләй. Быйыл “Тѳҙѳкләндереү” яуаплы- лығы сикләнгән йәмғиәтенең йәшел хужалыҡ бригадиры Любовь Коробованың эше юғары баһаланып, “Теплица хужалы- ғының иң яҡшы эшсеһе” тип табылды һәм район һабантуйында лайыҡлы билдәләнде.\nЭ. ХӘМЗИНА. Автор фотоһы.


14 Июнь 2018, 14:31\nРайонда машина менән һауыу операторҙары һәм осеменаторҙар конкурсы уҙҙы\nМиәшәгәр ауылында “Простор” яуаплылығы сикләнгән йәмғиәтендә район хужалыҡтарының һыйырҙы машина менән һауыу һәм яһалма аталандырыу операторҙары араһында ярыш үтте.\nКонкурста “Простор” хужалығынан һәм “Таймый” агрофирмаһынан 6 һауынсы һәм 6 осеменатор ҡатнашты. Уларҙы ауыл хужалығы идаралығы начальнигы урынбаҫары Артур Ғәзимов һәм “Простор” хужалығы директоры Ралиф Хөснөтдинов сәләмләп, уңыштар теләне.\nКонкурс дүрт этапта уҙғарылды. Тәүҙә ауыл эшсәндәренең теория буйынса белемдәре тикшерелде. Артабан ҡатын-ҡыҙҙар һауын аппаратын ваҡытҡа һүтеп-йыйҙы. Һуңынан һауынсыларҙың практик белемдәрен һынанылар, улар санитар талаптарҙы үтәп, һыйырҙы һауымға әҙерләне. Конкурстың был этабында һауынсының белеме генә түгел, ә һөттөң сифаты, таҙалығы ла баһаланды. Яһалма аталандырыу буйынса белгестәр ҙә ғәмәли һәм теоретик белеме буйынса һынау тотто. Шулай уҡ улар лабораторияла оҫталығын күрһәтте, малдарҙы аталандырыуға әҙерләне.\nБәйге һөҙөмтәләре буйынса һыйырҙы машина менән һауыу операторҙары араһында Ирина Ғималова (“Таймый” агрофирмаһы), ә осеменаторҙар араһында Булат Ғибаҙуллин (Миәшәгәр ветеринар участкаһы) еңеү яуланы. Ирина Мырҙакамалова (“Таймый” агрофирмаһы), Светлана Хыялова, Лариса Кирдоль (икеһе лә “Простор” хужалығынан), Павлена Әхмәтова (Арҡауыл ветеринар участкаһы) һәм Лариса Борханова (Мөрсәлим ветеринар участкаһы) призлы урындарға лайыҡ булды.Конкурсанттарға аҡсалата бүләк һәм Маҡтау грамоталары тапшырылды.\nЕңеүселәр 22 июндә Благовар районында үтәсәк республика конкурсында Салауат районының данын яҡлаясаҡ.


Марат Сафин: «Ғүмер бер генә, ҡыуана ла, борсола ла белергә кәрәк...»\n28 Август 2010, 21:01\nБилдәле Рәсәй тенниссыһы Марат Сафин 1980 йылдың 27 ғинуарында Мәскәүҙә тыуған. 1997 йылдан – профессиональ тенниссы. Иң тәүге ҙур уңышҡа 2000 йылда АҡШ-тың асыҡ беренселегендә өлгәшә. 2002, 2004 йылдарҙа Австралияның асыҡ беренселегендә финалға сығып, отола. 2005 йылда ошо уҡ бәйгелә еңеүсе була. Рәсәй йыйылма командаһы составында ике тапҡыр Дэвис кубогын яулай. Мәскәүҙең «Спартак» футбол командаһы өсөн «ауырый». 2009 йылда ҙур теннистан китә.\nМарат яратҡан шөғөлө менән алты йәшенән шөғөлләнә башлай. Ул ваҡытта беҙҙең илдә теннис үҫеш кенә алған осор була. Тик профессиональ спортсы булыр өсөн сит илдә шөғөлләнергә кәрәк. Ә бының өсөн күп аҡса талап ителә һәм бер ваҡыт Мараттың бәхетенә уға ярҙам итергә теләүсе кеше табыла. Марат Испанияға юллана. Сафин әле лә был кешене һәр ваҡыт хөрмәт менән телгә ала. «Әгәр ул һәм башҡа изге кешеләр осрамаһа, кем булып үҫер инем икән?.. Яҙмышыма рәхмәтлемен», – ти ул.\nИртәме, һуңмы, кем булыуына ҡарамаҫтан, кеше яратҡан шөғөлөн йәки эшен ҡалдырырға мәжбүр. Бының сәбәптәре лә бихисап. Марат та, булған тиклем бейеклектәрҙе яулағас, яратҡан шөғөлөнә нөктә ҡуйырға була. Бигерәк тә уны ярыштарҙа алған йәрәхәттәре йонсота башлай. Теннис күберәк хәрәкәткә бәйле, шуға күрә арҡа, терһәк, аяҡ, тубыҡ һөйәктәренә ныҡ көс төшөүе спортсының һаулығына зыян килтерә. Ул дауаланырға мәжбүр була. Дауаланғас, ҡабаттан шул уҡ йәрәхәттәр үҙен иҫкә төшөрә, һәм егет теннистан китеү тураһында уйлана. Шулай итеп, беҙҙең геройыбыҙ спорттан ял итергә була. Ғөмүмән, теннис уға күп нәмә бирә. Дуҫтары күбәйә, тенниссы булараҡ танылыу яулай һәм кеҫәһен дә ҡалынайта. Ул үҙ карьераһында 14 миллион 373 мең доллар аҡса эшләй. Бер тапҡыр заманында донъя рейтингы буйынса яратҡан шөғөлөндә беренсе урынға ла сыға. Был ваҡытта уға ни бары 20 йәш кенә була. Икенсе йылына ла Марат ике тапҡыр ҡыҫҡа ваҡытҡа донъя рейтингыһының юғары баҫҡысында тороп өлгөрә. Белгестәр, уға ҙур өмөттәр бағлап, киләсәктә еңелеү белмәҫ спортсы, тип күҙаллай. Әммә Сафин өмөттәрен аҡламай. Егетте йәрәхәттәр йонсота һәм бер миҙгел ул бөтөнләй ярышҡа сыҡмай. Шунан һуң башлана ла инде бер күтәрелеү, бер төшөү...\nДуҫтарына килгәндә, улар төрлө өлкәнән. Тенниссы, футболсы, хоккейсы, актер һәм башҡалар. Әлеге ваҡытта Марат күршеһендә йәшәгән тенниссылар Игорь Андреев, Игорь Куницын, шулай уҡ Германияла йәшәгән Николай Давыденко менән һәр ваҡыт аралашып тора. «Спартак» клубының баш тренеры Валерий Карпин менән дуҫ. Шулай уҡ сит ил спортсылары менән дә араһын өҙмәй. Билдәле Роджер Федерерҙы хөрмәт итә. Уны бик көслө спортсы тип һанай. Ә инде Рәсәй йыйылма командаһының алмаштырғыһыҙ капитаны Шамил Тарпищев алдында баш эйергә лә әҙер. Марат әйтмешләй, Шамил Әнүәровичтың тырышлығы булмаһа, Рәсәйҙә теннис әллә ни үҫешмәҫ ине. Рәсәйҙә донъя кимәленә еткән бер генә теннис мәктәбе лә булмауына борсола Марат. Шөғөлләнәм тигән балаға күп сығым кәрәк. Мәскәүҙә корттар ҡиммәт, тренерҙар ҙа күпте талап итә. Ә инде төбәктәр тураһында әйтеп тороуы ла урынһыҙ. Теннисты үҫтереү өсөн Рәсәй буйлап төрлө кимәлдәге турнирҙарҙы күберәк үткәрергә кәрәк, тип һанай билдәле спортсы. Әлеге ваҡытта уның дуҫтары теннис академияһын ойоштороп маташа. Марат та, ярҙам ҡулы һуҙып, уларға булышлыҡ итә. Был егеттәр уны шөғөлләнергә теләгән һәр бала өсөн мөмкин булырлыҡ итеп эшләргә ниәтләй.\nШәхси тормошона килгәндә, Марат әлегә яңғыҙ. Машинаһы ла берәү. 2002 йылда Дэвис кубогын яулағас, Рәлиф Сафин уға машина бүләк итә, һәм шунан алып уны алмаштырғаны юҡ. Һәм уйламай ҙа. Иҫкергәнсе йөрөйәсәкмен, ти. Кәләш тә алырға уйламай. Ҙур спорттан һуң, бер аҙ ял итеп, ваҡытын үҙенә арнарға уйлай. Унан тыш, һеңлеһе Динараға ярҙам итә. Уның еңеүенә бергә ҡыуана, отолһа, йыуата. Баҫым яһамай. «Ғүмер бер генә, шуға күрә ҡыуана ла, борсола ла белергә кәрәк», – ти ул.\nМараттың бер туған һеңлеһе Динара Сафина 1986 йылдың 27 апрелендә тыуған. Ул да, ағаһының юлын дауам итеп, һигеҙ йәшенән теннис менән шөғөлләнә башлай. 13 йәшендә Испанияға ағаһы эргәһенә барып, күнекмәләрен дауам итә. Ә инде 2001 йылда ҙур теннисҡа килеп, шунда уҡ үҙен яҡшы яҡтан күрһәтә һәм ҡатын-ҡыҙҙарҙың теннис ассоциацияһына алына. Бер йылдан һуң үҙ карьераһында тәүге ҙур уңышҡа ирешә. Унан һуң инде төрлө бәйгеләрҙә ҡатнашып, ярайһы ғына бейеклектәр яулай. 2005 йылда Рәсәй йыйылма командаһы составында, финалда еңеүгә тос өлөш индереп, федерация кубогын яулай. Пекиндағы Олимпия уйындарының көмөш миҙалына эйә. Шулай уҡ Австралияның һәм Францияның асыҡ беренселеге финалына барып етә. 2009 йылда донъя рейтингының юғары баҫҡысында ла булып өлгөрә. Ағаһы хаҡында бына нимә ти ул:\n– Беҙ ағайым менән бәләкәйҙән татыу булдыҡ. Тик, икебеҙ ҙә иртә йәштән үк теннис менән шөғөлләнә башлағас, бер-беребеҙҙе һирәк күрҙек. Шуға ла шаярырға ла ваҡыт ҡалмай торғайны. Ул Испанияға юлланғас, аралар бөтөнләй өҙөлдө, тиһәк тә була. Аҙаҡтан мин дә уның эргәһенә киттем. Бәләкәй саҡта бик һирәк әрләштек. Шул мин шаярып, өйҙө болартһам, ул минең арттан йыйыштырып, шелтә бирә. Шулай уҡ ул ҡыш бабайҙың юҡлығын аңлатты. Миңә дөрөҫөн белеү ҡыйын булды һәм бар өмөттәрем юҡҡа сыҡты. Атай-әсәйебеҙ икебеҙгә лә тигеҙ иғтибар бирҙе. Тик ағайым Испанияға киткәндән һуң һирәк-һаяҡ өйөбөҙҙә ҡунаҡ булғанда бар иғтибар уға эләкте. Хәҙер ул заман үтте. Ағайым менән һирәк осрашҡанға күрә күрешеү менән аулаҡ кафеға барып, оҙаҡ итеп һөйләшеп ултырабыҙ.\nХыялым – киләсәктә матурлыҡ салоны асыу. Ағайым был хаҡта ишетеү менән, көлөп: «һинән ниндәй эшҡыуар сыҡһын? Артыҡ аҡсаң булһа, миңә бир», – тине. Бына шулай.


Өфөлә шеф-ашнаҡсылар чемпионаты була // Йәмғиәт | новости башинформ.рф\n18:28, 25 ноября 2020 Йәмғиәт\nФото: Башҡортостан Сауҙа һәм хеҙмәттәр министрлығының матбуғат хеҙмәте\nӨфөлә шеф-ашнаҡсылар чемпионаты була Фото: Башҡортостан Сауҙа һәм хеҙмәттәр министрлығының матбуғат хеҙмәте\n28 ноябрҙә Өфөлә «Һөнәре буйынса иң яҡшыһы» Бөтә Рәсәй һөнәри оҫталыҡ конкурсының төбәк этабы уҙғарыла. Унда Башҡортостандың иң оҫта шеф-ашнаҡсыһын һайлайҙар. Был хаҡта республиканың Сауҙа һәм хеҙмәттәр министрлығынан хәбәр иттеләр.\nШеф-ашнаҡсылар чемпионаты туҡланыу индустрияһы өлкәһе белгестәре һөнәренең абруйын күтәреү, уларҙың ҡаҙаныштарын һәм алдынғы тәжрибәһен пропагандалау өсөн уҙғарыла.\n«Өфө ресторандары һәм кафелары вәкилдәре иң оҫта ашнаҡсы исеме өсөн көрәшә. Улар һарыҡ итенән һәм айванан ашамлыҡ әҙерләү оҫталығында ярыша. Ризыҡты баһалағанда уның менән таныштырыу, композиция, заманса технологиялар иҫәпкә алына», — тип асыҡлыҡ индерҙеләр министрлыҡтың матбуғат хеҙмәтендә.\nФиналда ҡатнашыусыларға «ҡара йәшниктәге» эште башҡарырға кәрәк. Еңеүселәрҙе аҡсалата бүләктәр көтә.\nБөтә Рәсәй һөнәри оҫталыҡ конкурсының төбәк этабын ойоштороусылар – Башҡортостандың Сауҙа һәм хеҙмәттәр министрлығы, Хеҙмәт министрлығы булышлығында Кулинарҙар, рестораторҙар һәм отельерҙар ассоциацияһы.\nТеги: чемпионат, шеф-ашнаҡсы


Бөгөн иртән Туймазы ҡалаһында үлемесле авария теркәлде\nӘлегә билдәле мәғлүмәттәр буйынса, йәйәүлеләр юл аша сыға торған урында еңел автомобиль водителе өлкән йәштәге ҡатын менән уның 5 йәшлек ейәнен бәрҙергән.\nЗыян күреүселәр үҙәк район дауаханаһына оҙатыла. 69 йәшлек ҡатын алынған тән йәрәхәттәренән реанимацияла вафат була. Уның ейәне иҫән. Республиканың юл хәрәкәте хәүефһеҙлеге дәүләт автоинспекцияһынан хәбәр итеүҙәренсә, әлеге ваҡытта 5 йәшлек бала медицина тикшеренеүе үтә. Ул тән йәрәхәттәре алған.


«Башҡорт йыры», «Юлдаш йыр» конкурстары менән бер рәттән быйыл «Уфимская волна» радиоконкурсы ла экрандарға сыға\nХалыҡ таланттарын сәхнәгә сығарыу маҡсатында эшләп килгән тапшырыуҙар - яңы телевизион миҙгелдә яңы форматта.\n«Башҡорт йыры» телевизион конкурсының икенсе турына ҡатнашыусылар смс тауыш биреү һөҙөмтәһендә үткән. Был турҙағы иң ҙур һынау - халыҡ йырын оҫта башҡарыу. Ул һәр кемдең дә көсөнән килмәй. Финалға иң-иңдәр генә сыға. Телевизион конкурс профессиональ йырсылар араһында үтә. Теләге һәм аҡсаһы булған һәр кем сәхнәне яулаған заманда халҡыбыҙҙың быуаттан-быуатҡа тапшырылып килгән йыр хазинаһын һаҡлап, халыҡҡа еткереүселәрҙе тәрбиәләү маҡсатында эшләй был проект. Элеккеләренән айырмалы рәүештә быйыл конкурсанттар мастер кластар алмай, үҙ уҡытыусылары менән әҙерләнә.\n«Юлдаш йыры» конкурсында иһә йыр-моңға һәләте һәм теләге булған һәр кем ҡатнаша ала. Быйыл ул бишенсе тапҡыр ойошторола. Дәғүәселәр араһында төрлө һөнәр эйәләре бар. Финалға 24 кеше үткән. «Билдәле булырға бер ҡасан да һуң түгел» тигән саҡырыу менән эшләгән конкурс биш йыл дауамында йөҙҙәрсә исем асты.\nКүңелендә йыр йөрөткәндәрҙе сәхнәгә сығарыу, халыҡҡа еткереүсе тағы ла бер проект - «Спутник ФМ» радостанцияһындағы «Уфимская волна» фестивале. Шансон, рок, поп - конкурста төрлө стилдә башҡарыусылар ҡатнаша ала. Радиотыңлаусылар бәйгеселәр менән иртәнге сәғәттәрҙә эфир тулҡындарында танышып бара. Быйыл фестиваль тәүге тапҡыр телевизор экрандарына сыға. Уны Башҡортостан юлдаш телеканалында һәр йома төнгө 12 тула 15 минутта ҡарап буласаҡ. Әйткәндәй, премьераны оҙаҡ көтәһе түгел. Тәүге тапшырыу 19 сентябрҙә тамашасы хөкөмөнә сығарыла. Шуны ла билдәләргә кәрәк: был проект Рәсәйҙәге радиостанциялар араһында иң яҡшы музыкаль тапшырыу тип билдәләнде һәм алтын микрофон алды.\nЯна Сотникова, «Спутник ФМ» радиостанцияһы алып барыусыһы: «Беҙҙең « Уфимская волна» конкурсында 16 йәше тулған һәр кем үҙен һынап ҡарай ала. 60-ты үткәндәр ҙә килә.Ҡатнашыусылар быйыл күберәк, улар республиканан, Рәсәйҙән генә түгел, сит илдән дә бар».\nЙыл буйы барған бәйгеләрҙең иң ҡыҙған мәле. Ҡатнашыусылар финалға үтергә тырыша. Абруйлы баһалама комиссия ағзалары ҙур сәхнәгә лайыҡлыларҙы ғына сығарыу өсөн эшләй. Конкурстарға йомғаҡ ноябрь аҙағында һәм декабрҙә гала-концерттарҙа яһала.


Экономика » Страница 19 » "Йәшлек" гәзите\nГазета "Йәшлек" » Экономика » Страница 19\nЭкономика // 23-10-2010, 10:13\nЭшһеҙлектең ни тиклем ауыр һәм ҡатмарлы мәсьәлә икәнлеген һөйләп тороуы ла артыҡ, быны һәр кем белә. Шуға ла был юҫыҡтағы проблемаларҙы хәл итеү өсөн төрлө юлдар эҙләнә, пландар ҡорола. Яңыраҡ республика Хөкүмәтендә «Башҡортостан Республикаһы йәштәрен эшкә урынлаштырыу мәсьәләләре» тип аталған «түңәрәк өҫтәл» ойошторолдо. БР Хөкүмәте Премьер-министры урынбаҫары Фидус Ямалетдинов алып барған «түңәрәк өҫтәл»дә республиканың Хеҙмәт һәм халыҡты социаль яҡлау, Йәштәр сәйәсәте һәм спорт, Мәғариф министрлыҡтары, халыҡты эш менән тәьмин итеү ойошмалары, Башҡортостандың иң эре предприятиелары вәкилдәре, кадрҙар агентлыҡтары һәм журналистар ҡатнашты.\nҺыуҙы бәрәкәтле тотоноғоҙ\nЭкономика // 19-10-2010, 10:43\nБР Президенты республика Хөкүмәтенә йылғаларҙа һыу кимәленең ҡырҡа кәмеүе эҙемтәләрен бөтөрөү буйынса программа эшләргә ҡушты.\nХөкүмәттә алға ҡуйылған мәсьәләләрҙе хәл итәсәк эш төркөмө төҙөлдө. Рөстәм Хәмитов ҡалаларҙы һәм райондарҙы һыу менән тәьмин итеүсе өҫтәмә скважиналарҙы ябып, һыуҙы һаҡсыл тотоноу режимын индерергә ҡушты.\nҺыу менән тәьмин ителеш бигерәк тә Өфө, Стәрлетамаҡ, Салауат, Күмертау, Ишембай ҡалаларында һәм бер нисә районда айырым иғтибар талап итә. Һыуҙың иң түбән кимәле 2011 йылдың февралендә көтөлә. Йылғалар ҡушылдыҡтарынан һыуҙың әҙ килеүе ауыл-ҡалаларға һыуһыҙлыҡ менән янай....\nАҡса маҡсатҡа ярашлы файҙаланылғанмы?\nЭкономика // 19-10-2010, 10:42\nБишбүләк районында 12 район хакимиәтенең ауыл хужалығы идаралыҡтары начальниктары ҡоролоҡтан юғалтыуҙарҙы компенсациялауға бүленгән бюджет средстволарын маҡсатҡа ярашлы файҙаланыуҙары хаҡында отчет бирҙе.\nДәүләт быйыл ауыл халҡына яҡшы ярҙам күрһәтте, һәм хәҙер финанс ярҙамын урынлы файҙаланыу мөһим. Беренсе сиратта аҡса орлоҡ, яғыулыҡ-майлау материалдары, ашламалар һатып алыуға йүнәлтелергә тейеш. Был киләһе яҙғы сәсеү кампанияһын ваҡытында юғары сифатлы итеп үткәреү мөмкинлеген бирәсәк. Аҡсаның бер өлөшө Башҡортостанда орғасы малды һаҡлап алып ҡалыу өсөн мал аҙығы һатып алыуға йүнәлтелергә тейеш.\nБР Ауыл хужалығы министрлығы етәкселеге ҡатнашлығындағы кәңәшмәлә 2020 йылға тиклем республиканың...\nЭкономика // 16-10-2010, 13:53\nЙәмәғәтселек баҫымы аҫтында завод әкренләп үҙ эшмәкәрлеген кәметә башланы, ә 2000 йылдар башында БР Хөкүмәте ҡарары менән тулыһынса ябылды. 2008 йылда предприятие территорияһын санациялау башланды....\n«Крәҫтиән хеҙмәтенән йәм, тәм табабыҙ», –\nЭкономика // 9-10-2010, 10:01\nти шәхси ярҙамсы хужалыҡ башлығы, дүрт ул атаһы Хәлил Хәбир улы Ғәптрәҡипов\nҠапҡа төбөнә килеп туҡтағас та алдағы ихатаға бер күҙ ташлап алыуҙан уҡ хужаларҙың буйтым ғына йәшәүен шәйләнем: бер гектарҙай майҙандың һул яғында кирбестән төҙөлгән ҙур ҡаралты, уны артлап күп һәм бейек итеп тиреҫ өйөлгән; уң яғында – киң, оҙон баҡса; уртала – күк төҫтәге «Беларусь» тракторы, арбаһына дүрт-биш феләк тейәлгән мини-трактор. Икеһе ике ерҙә бәйләнгән эттәр, ят кешене күреү менән урындарынан һикереп тороп, абаларға тотондо. Ҡурҡаҡ кешегә ни шул етә ҡалды: йөрәгемде усыма йомоп, артҡа сигендем....\nЭкономика // 28-09-2010, 16:30\nЭкономика // 18-09-2010, 14:35\nБеренсе тапҡыр тотолдоңмо? Борсолма, ултыртмаясаҡтар. Ил депутаттарының Енәйәт кодексына төҙәтмәләр индереү буйынса проекты ришүәтселәргә ошондайыраҡ «яуап» бирә. Бер генә «әтнәкә»һе бар – ришүәттең күләме өс мең һумдан артмаһа ғына кеше иректә ҡаласаҡ. Үәт, баш закон сығарыусыларҙа! Әйткәндәй, депутаттар үҙҙәре аңлатыуынса, «ошо күләмгә бюджет хеҙмәткәрҙәре – уҡытыусылар, табиптар тура килә». Шундай ваҡ-төйәк суммала ришүәт ала алалар, ә төрмәнән ҡасып ҡалырға мөмкинлектәре юҡ. Миллион һумдар менән «уйнаған» ысын ришүәтселәр иһә иректә рәхәтләнә....\nЭкономика // 18-09-2010, 13:32\nЭшҡыуарлыҡ, тәү ҡарашҡа, анһат ҡына бирелә торған шөғөл кеүек. Ә ысынында ул – шәхси көсөңә таянып эшләү, киләсәгеңде ҡайғыртыу, үҙеңде тормошта раҫлау, хатта, әйтергә кәрәк, кешенең донъяға карашы, ижтимағи аңы һәм яңы хеҙмәт әхлағы. «Стройгаз» яуаплылығы сикләнгән йәмғиәте директоры Рөстәм Вәлиев менән әңгәмәлә бының шулай булыуына йәнә бер инандыҡ....


Яңы 1437 һижри йыл - МБУК РДК муниципального района Хайбуллинский район\n/ Клубы / Дома культуры / Янтышевский СДК / Яңы 1437 һижри йыл\nЯңы 1437 һижри йыл\nҺижрәт- ғәрәп һүҙе, сит ергә күсеп китеү тигәнде аңлата. Мөхәммәт Пәйғәмбәребеҙ һәм башҡа мосолмандарҙың Мәккәнән Йәсрибкә, (аҙаҡ Мәҙинә) күсенеүе һижрәт тип атала.\nБыл хәл 622 йылда була. Ошо йылдан башлап мосолманлыҡ нығына һәм киң тарала башлай. Тимәк йыл иҫәбе 622 йылдың 16 июленән башлана. Ай көндәренең һаны тап килмәгәнлектән, мосолман байрамдарының көндәре, Ураҙа айҙары, шулай уҡ Яңы йылды ҡаршылау көндәре лә төрлө ваҡытҡа тура килә.\n14 октябрь -1437 йыл, Яңы һижри йыл, Мөхәррәм айы башлана. Был айҙа хәйер бирелә, күпләп изге ғәмәлдәр ҡылына. Тап шул көндө Йәнтеш ауылы халҡы Иҙрис мәсетенә яңы Һижри йылды ҡаршыларға йыйылдылар. Ауылыбыҙҙың имамы Арсланов Радик хажи намаҙ бағышланы, вәғәздәр уҡыны. “Беҙгә бүләк итеп бирелгән ғүмерҙең йәнә бер йылын изгелектәр ҡылып үткәрҙек. Бер йыл дауамында ауылыбыҙҙа яңы ғаиләләр ҡоролдо, уларға никах уҡып , фатиха бирелде. Мөхәббәт емештәре булған сабыйҙар донъяға килде. Беҙҙең иман юлында булған ағинәйҙәребеҙ ҙур уңышҡа өлгәшеп Гран-При яуланылар. Мәсеттә төрлө дини байрамдарҙы ҡалдырмай үткәреп торабыҙ. Аллаһы Тәғәлә һәр беребеҙгә тән, йән тыныслығы, иман нуры насип итһен”- тип үтеп барған йылға йомғаҡ яһаны ул.\nБайрамды мәсеттең ағинәйе Мәҙинә апай Моталова дауам итеп юбилярҙарға, иманға яңы аяҡ баҫҡандарға мәсет исеменән иҫтәлекле бүләк тапшырҙы.\nАнтингән ауылы хәкимиәте башлығы Сурина Мәүлиҙә Фәйзулла ҡыҙы барыһында байрам менән ҡотлап изге теләктәрен еткерҙе. Шулай уҡ Мәҙәниәт йорто директоры Лена Фуат ҡыҙы Һижри 1437 йыл менән ҡотлап ауылдаштарына иҫәнлек, һаулыҡ, бәхет теләне.\nБайрам шундай йылылыҡ менән үтте, һәр -бер ағинәйҙең, аҡһаҡалдың йөҙөндә иман нуры балҡыуы менән айрылып торҙо.


Аҡ сәскә, күк сәскә – ниндәй матур гөлләмә. Юҡ, гөлләмә түгел был, бында бит емеш-еләк! Әллә инде күҙемә күренә...\nТау башындағы мунса\nМинме, әллә ҡауынмы?\nБөгөн, 8 июндә, ҡәҙерле атайыбыҙ Нөғәмәнов Йосоп Әхмәт улының баҡыйлыҡҡа күсеүенә 40 көн тула. Барлыҡ ғүмерен райондың мәғариф системаһын үҫтереүгә арнаған атайыбыҙ ысын мәғәнәһендә оҙон, бәхетле ғүмер кисерҙе, тыуған еренә, иленә, халҡына тоғро хеҙмәт итте, хаҡлы абруй яуланы, арҙаҡлы шәхес булып танылды.\nҺүҙебеҙҙе әйтәйек, һуғыш балалары!\n“Һаҡмар” гәзитендә Юламан ағай Раевтың мәҡәләһен уҡығас, мин дә ҡулыма ҡәләм алырға булдым. Һеҙҙең күргәндәр минең яҙмышыма оҡшаш – илай-илай уҡыным.\nҮткән быуаттың илленсе йылдары. Түбә ҡасабаһының гөрләп торған сағы. Бында ике урта мәктәп булып, тәүгеһендә башлыса урыҫ милләтле балалар белем алһа, икенсеһендә иһә яҡын тирәләге алты ауыл Советынан йыйылған балалар уҡыны. Уҡыу ике сменала ойошторолоп, унда биш йөҙгә яҡын бала белем алды. Мәктәп менән Бөйөк Ватан һуғышы ветераны, элекке эскадрон командиры, һоҡланғыс шәхес Бәҙри Мөжәүир улы Мәмбәтҡолов етәкселек итте.\nСираттағы Гәзиткә яҙылыусы көнөн үткәреү өсөн аҙашыбыҙ булған Һаҡмар ауылына юлландыҡ.\nБыл егет менән интернет аша таныштыҡ. Юҡ-юҡ, ундай танышыу түгел. Мин алып барған “Һаҡмар” гәзитенең төркөмөнә ул яңғыҙҙарҙы ҡауыштырырға саҡырған иғланын “элгән” ине. Ике көн дә үтмәй ул йәшәгән ауылға – Аҡморонға юл төштө. Кисәлә алып барыусының: “Һеҙҙең өсөн Ринат Такалов йырлай!” – тип иғлан итеүе булды, “Был исем миңә ҡайҙан таныш әле?” – тип башымдағы “компьютер” кадрҙарҙы алға-артҡа әйләндереп аҡтара ла башланы. Йыр тамамланыуға көнө-сәғәте менән барыһы ла иҫкә төштө. Шулай итеп, “Бәхеткә аҡ юл!” буйҙаҡтар кисәһен ойоштороусы егет менән әңгәмәләшеп тә киттек.\n“Беҙ һәр саҡ “Һаҡмар” менән!”\nЯраттарҙы беҙ яратып барабыҙ... Редакция хеҙмәткәрҙәренең уйынлы-ысынлы был һүҙҙәренә ысынбарлыҡ һалынған. Сөнки Ярат ауыл биләмәһендә “Һаҡмар” гәзитенең тоғро, әүҙем, бошмаҫ йәнле уҡыусылары йәшәй. Йәрмөхәмәт ауылындағы йәнле һөйләшеү тәүҙә Буранбай Исҡужиндың ижадына бағышланды.\n“Ҡояш көлөр, ҡоштар һайрар Һәм гөлдәр ҙә сәскә атасаҡ...”\nУрамда ашығып китеп барған саҡта йыш ҡына төрлө яҙыулы машиналар күҙгә салына: “Ҡара юрға”, “Спасибо, родная, за сына!”, “Спасибо деду за победу!” һ.б. Шулар араһында күңел ҡылдарын тибрәтеп кенә ебәргән бер яҙыу бар.\n“Алыҫ аралар ерҙә юҡ кеүек,\nСаҡырған юл яҡын дуҫ кеүек...”\nБыл машинаның эйәһе – рәссам, шағир, элекке конферансье, артист, гармунсы, балта оҫтаһы, техника менән “һин”гә “һин”... Уға ҡараһаң, үрҙәге һанап кителгән һөнәрҙәр эйәһе тип уйламаҫһың да – баҫалҡы ағай, мыйыҡ аҫтынан мөләйем генә итеп йылмая ла, баш ҡағып үтеп китеү яғын ҡарай. Ҡайһы бер әрһеҙерәктәр кеүек, журналисҡа сат йәбешеп үҙен күрһәтергә теләү уйында ла юҡ. Кем һуң ул? Хәйер, әйҙә, һүҙҙе үҙенә бирәйек әле!\nОҙон ҡыштан һуң еребеҙгә ашҡынып көткән яҙ килде. Быйыл ҡар әҙ булғанлыҡтан, ауыл эргәһенән аҡҡан Һаҡмар, Таулы йылғалары ныҡ ташмаҫ, тип фаразланыҡ үҙебеҙсә. Әммә тәбиғәттең үҙ закондары.\nМоҡастар аҡморонда ҡунаҡта\n“Алтын тирмә” эстафетаһы\nМәғлүм булыуынса, Баймаҡ районының йәштәр ҡоролтайы ойошторған яңы эстафета – “Алтын тирмә” интеллектуаль уйыны Моҡас ауыл биләмәһендә старт алғайны. Ошо көндәрҙә моҡастар эстафетаны Аҡморон ауыл биләмәһенә тапшырҙы.\nСирен йәшергән – үлгән йәки Һаулығыбыҙ – үҙ ҡулыбыҙҙа!\nӘле генә халыҡтың ҡотон алған миҙгелле киҙеү тамамланыуға бара, әммә ВИЧ-инфекциялыларҙың артыуы, хатта йөклө ҡатындарҙың теркәлеү осраҡтары булыуы оло хәүеф тыуҙыра. Етмәһә, алда талпан осоро, шулай уҡ йылы яҡтарға сәйәхәт итергә яратыусыларҙың шул тарафтарҙан инфекциялы сир алып ҡайтыу ҡурҡынысы тора. Ошоларҙы күҙ уңында тотоп эпидемиолог Данис Кәримов менән әңгәмә ҡорҙоҡ.\nСауҙа нөктәләре кәштәләрендәге икмәктең – Краснодар өлкәһенән, кәбеҫтәләрҙең Израилдән, алманың – Төркиәнән, картуфтың – Мысырҙан, ҡаймаҡтың – Ҡаҙағстандан, йомортҡаларҙың – Төмәндән, һөт аҙыҡ-түлектәренең Силәбе, Мәскәү, Ырымбур өлкәләренән булыуы беҙҙе шаҡ ҡатырҙы! Шулай булмай ни – районда ғына түгел, тотош республикала ла әллә күпме етештереүсе предприятие бар. Йүнсел эшҡыуарҙарыбыҙҙың үҫтереп алған экологик яҡтан таҙа кәбеҫтәләре ҡайҙа булған?\nАтай нигеҙенә кем хужа, йәки ни өсөн бер туғандар төп йорт өсөн талаша?\n“Атай нигеҙе” йәки “Атай йорто” төшөнсәһе һәр кемгә яҡындыр Ул бик ҙур мәғәнәгә эйә һәм ниндәйҙер дәрәжәлә яҡын туғандарҙың бер-береһенә булған мәнәсәбәтен дә асып һалған кеүек. Үҙемдең башыма төшмәһә, мин был хаҡта артыҡ уйланмаҫ та инем.һәм ғәзиздер.\n"Салауат Юлаев" республикаға кәрәкме?\n“Салауат Юлаев” республикаға кәрәкме?\nТөп хоккей командаһының уйыны\nкөйәрмәндәрҙе көйөндөрөүҙән бушамай\nҠотҡарыусыларҙың юлын киҫмәгеҙ!\nКемерово ҡалаһындағы фажиғә әле лә йөрәктәрҙе өтә.


Рөстәм Хәмитов Балтас районынан күп балалы ғаиләгә «ГАЗель» автомобиле асҡысын тапшырҙы // Йәмғиәт | новости башинформ.рф\nРөстәм Хәмитов Балтас районынан күп балалы ғаиләгә «ГАЗель» автомобиле асҡысын тапшырҙы\n9:49, 16 июня 2014 Йәмғиәт\nРеспублика етәксеһе Рөстәм Хәмитов шаршамбы, 11 июндә, «ГАЗель Next» автомобиленән асҡысты Балтас районының Үрге Ҡарыш ауылында йәшәүсе күп балалы Хәйҙәршиндар ғаиләһенә тапшырҙы.\nВинер менән Альбина Хәйҙәршиндар ғаиләһендә туғыҙ бала тәрбиәләнә. Өлкән ҡыҙы һәм улы – Башҡорт дәүләт аграр университеты студенттары, тағы ла дүртәүһе мәктәптә уҡый, ә бәләкәстәр өйҙә тәрбиәләнә.\nҘур ғаилә башлығы «Башкиравтодор»асыҡ акционерҙар йәмғиәтенең Балтас бүлексәһендә бульдозер машинисы булып эшләй, тормош иптәше – «Халыҡты комплекслы социаль хеҙмәтләндереү үҙәге» дәүләт бюджет учреждениеһының хужалыҡ мөдире, әлегә декрет ялында. Быйыл ғаиләлә тағы ла бәпес тыуасаҡ.\nАльбина Хәйҙәршина үҙенең ата-әсәләрендә берҙән-бер бала булғанына күрә, ҙур ғаилә тураһында һәр саҡ хыялланыуын һөйләне.\n— Ул бит ҙур бәхет. Тормошомдо балаларһыҙ күҙ алдыма килтерә алмайым, — тине күп балалы әсә.\nТуғыҙ һәм унан да күберәк бала тәрбиәләгән күп балалы ғаиләләргә ғәҙәттә микроавтобустар тапшыралар, әммә Винер Хәйҙәршин үҙенең ғаиләһе өсөн бортлы автомобилде һайланы.\n— Хужалыҡта ул беҙгә күберәк кәрәк буласаҡ. Оҙаҡламай бесән саба башлаясаҡбыҙ, шунда «ГАЗелебеҙҙе» эштә һынарбыҙ ҙа, — тине ғаилә башлығы.\nШул уҡ көндө байрамдар алдынан Рөстәм Хәмитов төбәк кешеләренә Рәсәй Федерацияһының һәм Башҡортостандың дәүләт наградаларын тапшырҙы. Бүләкләнеүселәр араһында – сәнәғәт, ауыл хужалығы, мәғариф, медицина, торлаҡ-коммуналь хужалыҡ, сәнғәт, спорт, социаль өлкәләрҙән үҙ эшенең оҫталары. Орден, миҙалдар, почет грамоталары, маҡтаулы исемдәр, отличие билдәләре менән ун алты кешенең хеҙмәте баһаланды.\nТеги: бүләкләүҙәр,рөстәм хәмитов


Өфөнөң Киров районы хакимиәтендә ветерандар йәшәгән фатирҙарҙы ремонтлауға яуаплы ҡарайҙар\nӨс ветеранға ремонт юғары кимәлдә башҡарылған, алты фатирҙа ул тамамланыу адында. Ярҙам оло йәштәгеләрҙең теләге буйынса ойошторола. Кемгәлер обой йәбештерергә, икенселәргә иҙән түшәргә, өсөнсөләргә тәҙрә алыштырырға...\nБөйөк Ватан һуғышы ветераны Әнүәр Рәхмәтулла улының тормошонда шатлыҡлы ваҡиғалар ҙа, хәсрәттәре лә етерлек була. 89 йәшлек аҡһаҡал яратҡан ҡатыны баҡыйлыҡҡа күскәс, биш йылдан ашыу ошо фатирында яңғыҙы ғына йәшәй. Балалары тиҙҙән алыҫ Себер тарафтарынан ҡайтып етергә тейеш. Хаҡлы ялдағы уҡытыусы тормошондағы ыңғай үҙгәрештәргә һөйөнөп бөтә алмай. Үҙ эшенең оҫталары ҡуйған яҡты, заманса тәҙрәләрҙән Еңеү һүҙе кеүек яғымлы май ҡояшы балҡый.\nЯҙмыш бик һирәктәрҙе генә бала-сағалы, бәхетле оҙон ғүмер менән бүләкләй. Әнүәр Рәхмәтулла улы ла бәхетле кеше. Ул 1942 йылдың феврлендә һуғышҡа алына. Июндә Калинин фронты составында алыша башлай. Пулеметсы фашистарға туҡтауһыҙ ҡурғаш ямғыры яуҙыра. Атакаларҙың береһендә үлемесле яралана. Дошман минаһы уның уң аяғын өҙөп, ғүмерлеккә ғәрип ҡалдыра. Әммә ул яҙмыш һынауҙары адында бөгөлөп төшмәй .\nПротез аяҡтар менән оҙаҡ ваҡыт таҡта янында тороп математиканы уҡыта алмай. Аяҡтары ҡанһырай. География фәнен уҡытыуға күсә. Хаҡлы ялға сыҡҡас, ауылдаштары, нәҫел тарихын өйрәнеп, китап баҫтыра. Ут-һыуҙарҙы үҙ башынан үткәргән Бөйөк Ватан һуғышы һәм мәғариф ветераны ил-йортҡа именлек, татыулыҡ теләй.


Рәмиевтәр тураһында нимә беләбеҙ? 08.02.2014 // Йәмғиәт\nЗакир Рәмиев (1859 – 1921)\nТөркиәлә уҡып ҡайтҡас, ул алтын приискылары менән бөтөнләй ҡыҙыҡһынмаған. Ағаһы Шакирға: "Алтын приискыларына һин хужа бул, кәрәк саҡта миңә матди ярҙам итерһең", — тигән. Шакир Рәмиев Рәсәйҙә танылған эшҡыуар булһа, Закир Рәмиев Дәрдмәнд атлы шағир булып таныла.\nДиңгеҙ тулҡындарын ярып ингән карап һымаҡ, 1908 йылда ул үҙенең тәүге "Караб" исемле шиғыры менән әҙәбиәткә килеп ингән.\nҠупты тулҡын —\nТарта беҙҙе йән һорап?..\nДәрдмәндтең әҙәби мираҫы әллә ни күп түгел, әммә ул ифрат үҙенсәлекле. Ижадының төп темалары тыуған ер, тәбиғәт, йәшәү һәм үлем, халыҡ яҙмышы — барыһы ла ғәҙеллеккә, ғилемлеккә, матурлыҡҡа, татыулыҡҡа өндәй. Юлыҡ һауаһын һулап, Мағаш, Төгөн һыуҙарын эсеп, матур-матур ҡыҙҙарын, киң күңелле кешеләрен күреп үҫкән Закир-Дәрдмәнд күңелдәргә тәьҫирле шиғырҙар ижад иткән. Ул ошо башҡорт ерҙәрен, уның тәбиғәтен, уға көс һәм дәрт биргән халҡын данлай. Үҙҙәрен алтынға төргән донъяларын байыҡтырған башҡорт ерҙәренә һөйөүен шиғырҙары аша еткерә.\nБуласаҡ шағирҙың бала саҡ һәм үҫмер йылдары Юлыҡ, Муллаҡай ауылдарында уҙған. Юлыҡта йылына ике тапҡыр үткәрелгән йәрминкәләрҙә ҡулға өйрәтелгән ау ҡоштарын — ыласын, шоңҡар, бөркөт, сапсан кеүек затлы ҡош-ҡортто күреп үҫкәнгәлер, уның ижадында уларҙың символик образдарҙа һүрәтләнеүе осраҡлы түгел.\nУрыҫ яҙыусыһы С. Аксаков, сыуаш шағирҙары К. Иванов, Я. Ухсай, татар әҙәбиәте оҫталары Ғ. Ибраһимов, Н. Иҫәнбәт, М. Әмири, Ә. Еники, И. Юзеев, Р. Ғаташ, Р. Миңнуллиндыҡы кеүек, Закир-Дәрдмәндтең ижади тормошо ла башҡорт ерлегенә бәйләнгән.\n“Дәрдмәнд” хәсрәтле, ҡайғылы, моңло тигән төшөнсәне аңлата. Етеш ғаиләлә тәрбиәләнеп, артабан юҡлыҡтың ни икәнен төшөндә лә күрмәгән шағирҙың ни өсөн Дәрдмәнд ҡушаматын алыуы сер булып ҡала. Әммә Закирҙың бер генә шиғырында ла моңһоулыҡ һиҙелмәй.\nАлтын хужалары Октябрь революцияһы башланыу менән башҡа байҙар кеүек сит илгә сығып китмәй, барлыҡ приискыларын да Совет хөкүмәте ҡарамағына тапшыра.\nЗәки Вәлиди Закир Рәмиев үҙенең "Хәтирәләр" китабында тик яҡшы яҡтан иҫкә алып үтә. "...Был зат менән 1906 йылда Троицкиға китеп барышлай Ирәндек тауҙарының көнсығышындағы Солтан рудниктарында атайым менән бергә барып таныштым. Шиғырҙары бик гүзәл, үҙе сығатай әҙәбиәтен бик яҡшы белә ине..."\n1920 йылда Ырымбурҙа осрашыуы тураһында З. Вәлиди шулай тип яҙып ҡалдырған: "...Был килгәнемдә Көнсығыш төрөктәренең мәшһүр ғалимы Ризаитдин Фәхретдинов һәм уларҙың бөйөк шағиры Закир Рәмиев менән ике тапҡыр күрештек. Ризаитдин ҡазый беҙҙең изге эшебеҙгә уңыштар теләп, һәр саҡ доға ҡылып тороуын, улдарының беҙҙең менән хеҙмәттәшлек итеүенә ҡәнәғәт булыуын белдерҙе".\n1921 йыл... Бөтә илде аслыҡ солғап ала. Аслыҡ, тиф, утлы ялҡын һымаҡ һәр бер ғаиләгә һуғыла. Закир үҙенең ҡыҙы Өммөгөлсөмдөң хәлен белергә Ырымбурға барған. Ул, дүрт бала әсәһе, үлем хәлендә булған. Уның йыназаһын уҡып, Закир Орскиға ҡайтҡан. Йоғошло ауырыу эләктереп түшәктә ятҡанда З. Вәлиди Дәрдмәнд менән һуңғы тапҡыр осрашҡан. Был юлы шағир байлығының юғалыуына ҡайғырмауын, әммә милләтенең яҙмышы хаҡында борсолоуын әйткән. Үлем түшәгендә ятҡанда ла ул юғалтҡан алтындары тураһында түгел, ә милләтен ҡайғыртҡан. Миллионер, эшҡыуар һәм меценат Закир Рәмиев-Дәрдмәнд 1921 йылдың 9 октябрендә вафат булған. Орскиҙың мосолмандар зыяратында ерләнгән.\nЗакир Рәмиевтең һигеҙ балаһы булыуы билдәле. Уның бер улы Йәғәфәр Рәмиев, атанан күргән — уҡ юнған, әсәнән күргән — тун бескән тигәндәй, шағирлыҡ менән шөғөлләнгән. Уның ижадына һуңғы йылдарҙа ғына журналист Рәүеф Насиров юлыға һәм "Ағиҙел" журналында баҫтырып сығара. Ул үҙенең шиғырҙарын Польша фронтынан ҡулһыҙ ҡайтҡас яҙа башлаған, әммә бер кемгә лә күрһәтмәгән.\nМин бит буржуй балаһы,\nБуржуй яҙған шиғырҙарҙы\nЮҡ бынан һуң баҫаһы...\nКүңел төшөнкөлөгө менән яҙылғандары етерлек, мәҫәлән:\nЗәңгәр ҡанлы булып тыуғанмындыр,\nШундай ҡараш булды гел миңә.\nАтаң буржуй булды, тиҙәр, ғәйепләйҙәр,\nСовет өсөн ҡулым бирһәм дә...\nАтаһы Дәрдмәндтеке кеүек, Йәғәфәрҙең дә ижади мираҫы күп түгел, улар лирик, сатирик шиғырҙарҙан, таҡмаҡтарҙан тора.\nХәҙерге заманда Рәмиевтәрҙең нәҫел-нәсәбе бармы? Был һорау күптәрҙе ҡыҙыҡһындыра. Уларҙың нәҫел ептәре бөтә донъяға таралған тип әйтеү ҙә дөрөҫтөр. Финляндия, Франция, Италия, Бельгия, Германия, Төркиә, Башҡортостан һәм Татарстан республикаларында, шулай уҡ Баймаҡ районында, Сибайҙа уларҙың тоҡом тармаҡтары бөгөн дә һаҡлана.\nМәҫәлән, Шакир Рәмиевтең ейәнсәре Ғәҙилә Рәмиева Италияла илсе, ғалим, профессор, әҙәбиәтсе булып оҙаҡ ваҡыт эшләгән, Закирҙың бер улы Ғариф Францияла 30 йыл уҡытыусы булған.\nШулай итеп, Рәмиевтәр нәҫеленән иң һәләтле шәхестәр — эшҡыуарҙар, алтын табыусылар, сауҙагәрҙәр, инженер-конструкторҙар, журналистар, шағирҙар, ғалимдар, уйлап табыусылар, уҡытыусылар һ.б. сыҡҡан.\nТарихи Башҡортостан ерҙәрендә сығарылған алтын Рәмиевтәрҙе Рәсәйҙә генә түгел, ә донъяға танылған иң бай тоҡомдар — "алтын королдәре" иҫәбенә индерә. Улар байлыҡтарын нисек файҙаланған? Башҡа байҙарҙан айырмалы рәүештә, Рәмиевтәр килемдәренең байтаҡ өлөшөн халыҡ мәнфәғәтенә йүнәлткән. Башҡорт, татар, ҡаҙаҡ балалары өсөн мәҙрәсәләр төҙөгәндәр, китапханалар асҡандар. Баймаҡ районында ғына тиҫтәләрсә мәсет төҙөгәндәр. Улар тарафынан һалынған Күсей һәм Юлыҡ мәсеттәре, 30-сы йылдарҙағы ел-дауылдарҙы үткәреп, имен ҡала. Үҙҙәре уҡып сыҡҡан Муллаҡай мәҙрәсәһенә һәм шәкерттәргә һәр саҡ матди ярҙам күрһәткәндәр. Приискыларҙа эшләүселәргә хеҙмәт хаҡын йәлләмәй түләгәндәр. Ирәндек, Һаҡмар буйында урынлашҡан ауылдар халҡына эш урыны булдырғандар. Рәмиевтәр халыҡтың йәшәйешен, көнкүрешен яҡшыртыр өсөн хәлдәренән килгәнсә тырышҡан. Иң мөһиме — халыҡты наҙанлыҡтан аялау маҡсатында Ырымбурҙа "Ваҡыт" гәзитен һәм "Шура" журналын үҙ аҡсаларына баҫтырып сығарыуҙы юлға һалғандар. Был гәзит менән журнал 1918 йылға тиклем башҡорт-татар халыҡтары араһында мәғрифәтселекте үҫтереүҙә ҙур роль уйнай. Рәмиевтәр үҙҙәрен байыҡтырған башҡорт ерҙәренә рәхмәттәрен ошолай еткергән.


Күп функциялы үҙәк эште еңелләштерәме? » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Күп функциялы үҙәк эште еңелләштерәме?\nКүп функциялы үҙәк эште еңелләштерәме? 16.11.2018 // Йәмғиәт\n“Берҙәм тәҙрә”нең маҡсаты – сифатлы хеҙмәтләндереү.\nҺуңғы осорҙа редакцияға Күп функциялы үҙәктәрҙең эшмәкәрлегенә бәйле ялыуҙар йыш килә. Башҡортостан Башлығы вазифаһын ваҡытлыса башҡарыусы Радий Хәбиров та Хөкүмәттәге оператив кәңәшмәлә республиканың ҡайһы бер төбәктәрендәге үҙәктәрҙә сираттар булыуына баҫым яһаны. Ул КФҮ хеҙмәткәрҙәренең, вазифа бурысының күләменә ярашлы, эш хаҡын арттырыу мәсьәләһен дә күтәрҙе.\nӘлбиттә, үҙ эшмәкәрлеген яйға һалған үҙәктәр ҙә бар. Мәҫәлән, Октябрьский, Сибай, Өфө һәм башҡа ҡалаларҙа бындай проблемалар күҙәтелмәй тиерлек, кадрҙар мәсьәләһе лә хәл ителгән. Ә ни өсөн ҡайһы бер райондарҙа сираттар барлыҡҡа килә? Халыҡ КФҮ-лә үҙен ҡыҙыҡһындырған һорауға яуап аламы, уларҙы дәүләт хеҙмәте күрһәтеү сифаты ҡыҙыҡһындырамы?\nОшо һорауҙарға яуап алыу маҡсатында Сибай һәм Баймаҡ ҡалаһындағы күп функциялы үҙәктәргә йүнәлдем.\nСибайҙа – тәртип\nБашҡортостанда граждандарға комплекслы муниципаль хеҙмәт күрһәткән Күп функциялы үҙәктәр 2012 йылда барлыҡҡа килгәйне. Төп маҡсаты – дәүләт һәм муниципаль хеҙмәттәрҙең сифатын яҡшыртыу, был өлкәлә аралашсылар хеҙмәте баҙарын бөтөрөү, “Берҙәм тәҙрә” принцибын ҡулланып, халыҡҡа хеҙмәт күрһәтеү процедураһын ябайлаштырыу. Иң мөһиме – граждандар төрлө дәүләт учреждениеларының хеҙмәттәрен, ғариза биреүҙән башлап төрлө орган ҡарарҙарының һөҙөмтәләрен алыуға тиклем, бер урында файҙаланыу мөмкинлеген алды. Шулай уҡ мөрәжәғәт итеүселәрҙең ваҡыты ла күп сарыф ителмәй.\n2014 йылда Сибай ҡалаһында ла өр-яңы Күп функциялы үҙәк үҙ эшен башланы. Бөгөн илдең төрлө төбәгендә йәшәгән кеше бында мөрәжәғәт итә ала. Үҙәккә Баймаҡ ҡалаһында, Йылайыр һәм Аҡъяр ауылдарында урынлашҡан бүлексәләр инә.\nСәғәт иртәнге 10-дар тирәһендә ҡаланың элекке дауахана бинаһында урынлашҡан үҙәккә килдек. Шунда уҡ мөләйем йылмайып ике хеҙмәткәр ҡаршы алды. Электрон сиратҡа яҙылыу өсөн ниндәй хеҙмәт төрөн һайлау кәрәклеген һорап, үҙҙәре үк талонды сығарып бирҙе. Сәғәтемә күҙ һалам: 9.40. Ике минут та үтмәне, мине саҡырҙылар, таблола сиратымдың һаны ла “тоҡанды”.\nБер ни булмағандай, һалымдар буйынса бурысым бармы-юҡмы икәнлеген һорайым. Хеҙмәткәрҙең исем-фамилияһы яҙылған бейджды күргәс, артабан һорауҙарымды башҡортса бирергә булдым. Мөләйем ҡыҙ башҡортса яуапланы, бурыстың булмауы хаҡында белдерҙе. Һорауҙарыма тулы яуапты ни бары дүрт минут эсендә биреп өлгөрҙө.\n“Берҙәм тәҙрә” талаптары буйынса бер кешене хеҙмәтләндереү яҡынса 15 минут эсендә башҡарылырға тейеш. Шулай уҡ сиратҡа тороу ҙа 15 минут ваҡыт арауығы менән билдәләнгән. Үҙемдең хәбәрсе икәнлегемде белдереп, уның күпме ваҡыт эшләүен һорағас, ни бары бер ай икәне асыҡланды. Тимәк, теләгең булғанда, эшкә тиҙ өйрәнергә мөмкин.\nАртабан Күп функциялы үҙәктең эше менән яҡындан танышыу өсөн һәр кемде мөләйем ҡаршы алған хеҙмәткәрҙәр янына киләм. “Ниндәй хеҙмәттәр буйынса халыҡ күберәк мөрәжәғәт итә?” тигән һорауға улар: “П” функцияһы ингән хеҙмәттәр”, – тип яуапланы. Уларҙың яуабын аңлап еткермәгәнде һиҙеп, үҙҙәре үк бының төрлө йүнәлештәге пособиелар юллау икәнен белдерҙе. “Ошо хеҙмәттәр буйынса ғына ла көнөнә меңдән ашыу талон бирелә”, – тине Ләйсән Ғәйетбаева.\nБөгөн бында бөтәһе өс залда 19 “тәҙрә” эшләй. Сираттағылар өсөн көтөү урындары булдырылған, электрон тәртиптә алдан яҙылыу, түләү өсөн терминал бар. Клиенттарға уңайлы булһын өсөн төшкө тәнәфес тә ҡаралмаған. Күп функциялы үҙәктә эшҡыуарҙар һәм ойошмалар өсөн махсуслаштырылған “тәҙрә” асылған.\nКоллективта бөтәһе 49 кеше эшләй, уларҙың күбеһе – клиенттарҙы хеҙмәтләндергән операция залында. Әйткәндәй, бында үҙ эшенең оҫталары ла бар. Мәҫәлән, Нәркәс Бикйәнова “Минең документтар” хеҙмәтен күрһәтеү буйынса республика конкурсында иң яҡшыһы тип танылған.\nБаймаҡта урынлашҡан бүлексәнең ҡала һәм район халҡын хеҙмәтләндереүен иҫәпкә алып, таңдан сират алырға тип бик иртә килдек. Асылыуға ярты сәғәт тирәһе ваҡыт бар. Ошоға тиклем КФҮ урынлашҡан бина ремонтҡа ябылыу сәбәпле, әле ул ваҡытлыса “Ирәндек” кинотеатры менән “өйҙәш” булырға мәжбүр. Көндөң һыуыҡлығын иҫәпкә алмағанда, урамда ваҡыт еткәнен көтөргә мөмкин. Кешеләр һаны арта башланы. Сәғәт 9 тулыуға биш минут ҡалғас, эскә үтергә саҡырҙылар. Тәү ҡарашҡа, халыҡ күп кеүек тойолһа ла, шунда уҡ улар бүленеп, үҙҙәренә кәрәкле “тәҙрә”ләр янына барып ултырҙы. Әлегә бында электрон сиратты компьютер ярҙамында бер хеҙмәткәр башҡара, ул килеүселәрҙең һәр береһен тыңлап, кәрәкле “тәҙрә” янына юллай. Мин йәнә талон алып, һалымдарҙың бармы-юҡлығын асыҡлау маҡсатында “Берҙәм тәҙрә”ләрҙең береһенә ултырам.\n“Бүтән ҡалала теркәлгән кеше һеҙгә мөрәжәғәт итә аламы?” тигән һорауға шунда уҡ ыңғай яуап бирелде. Хеҙмәткәр компьютерҙан бурысымды эҙләргә тотондо.\nСәғәтемә күҙ ташлайым, Сибайҙағы хеҙмәтләндереүҙән айырма бармы-юҡмы тигән уй тынғылыҡ бирмәй...\n– Беҙ, бында ваҡытлыса булыуыбыҙға ҡарамаҫтан, клиенттарҙы хеҙмәтләндереү өсөн бар шарттарҙы ла тыуҙырырға тырыштыҡ. Сентябрь баштарында сират ҙур ине, хәҙер кәмене. Мәҫәлән, кисә 160 талон биргәнбеҙ, был күрһәткес көн һайын үҙгәреп тора. Ауыл ерендә йәшәгән халыҡтың күбеһе социаль пособиелар буйынса мөрәжәғәт итә, эшҡыуарҙарҙы ла, ойошма вәкилдәрен дә ҡабул итәбеҙ. Уларҙың һорауҙарын урында, бер юлы хәл итеү маҡсатында “Росреестр”, Федераль һалым инспекцияһы, башҡа дәүләт һәм муниципаль хеҙмәттәр буйынса белгестәр менән кәңәшләшәбеҙ. Күсмә ҡабул итеүҙәр ҙә ойошторабыҙ. Сират булған осраҡта ла, бигерәк тә ауылдан килгәндәрҙе мөмкин тиклем ҡабул итергә тырышабыҙ, – ти халыҡты хеҙмәтләндереү залы мөдире Светлана Азаматова.\nӘйткәндәй, ремонттан һуң асыласаҡ яңы Күп функциялы үҙәктә һәйбәт шарттар тыуҙырыласағы хаҡында ла белдерҙеләр. Бөтәһе 12 “Берҙәм тәҙрә”, ғаризалар ҡабул итеү урыны, электрон сират, түләү терминалы буласаҡ. Һәр хәлдә, үҙәккә мөрәжәғәт итеүселәр үҙ йомоштарын сифатлы һәм тиҙ арала атҡарып сығыу өсөн бар мөмкинлектәр тыуҙырыласағы хаҡында ышандырҙылар. Хәйер, яңы үҙәк асылһа, унда ла беҙҙең юл төшмәй ҡалмаҫ.\nУлар һәр ерҙә бар. Күп функциялы үҙәктәрҙең территориаль дирекцияһы етәксеһе Роберт Исхаҡов менән һуңғы ваҡытта сират барлыҡҡа килтергән хәлдәрҙе асыҡларға тырыштыҡ.\n– Эйе, сираттар булды, – тип килеп тыуған хәлгә асыҡлыҡ индерҙе Роберт Борис улы. – Сентябрь айынан райондарҙа социаль ярҙам күрһәтеү үҙәктәренең бөтөрөлөүе, улар күрһәткән хеҙмәттәрҙең башлыса беҙгә йөкмәтелеүе ығы-зығы тыуҙырмай ҡалманы. Беренсенән, ауыл ерҙәрендә күпселек халыҡ пособие иҫәбенә йәшәй, тейешле документтар юллау өсөн беҙгә килә. Кемдер балаһына пособие, икенселәр коммуналь хеҙмәттәр өсөн субсидия, айлыҡ компенсация һәм башҡа төр социаль түләүҙәр юллай. Тәүге тапҡыр беҙгә мөрәжәғәт иткәстәр, әлегә базала улар хаҡында тулы мәғлүмәт юҡ. Беҙҙең хеҙмәткәрҙәр тәүҙә ошо мәғлүмәттәрҙе компьютерға индерә, аҙаҡ документтары буйынса эш башлай. Әлбиттә, бер кешегә ярайһы уҡ ваҡыт сарыф ителә, шунлыҡтан сират барлыҡҡа килә. Шуға күрә сентябрь айында, ысынлап та, район бүлексәләрендә сираттарҙың күп булыуы күҙәтелде.\nХәҙер иһә бер тапҡыр беҙҙә булғандарға икенсегә килгәндә күпкә еңелерәк, шунлыҡтан аҡрынлап сират та кәмене. Тағы ла шуны әйтергә кәрәк, беҙ социаль ярҙам үҙәктәренең бер нисә хеҙмәткәрен үҙебеҙгә эшкә алдыҡ-алыуын, әммә улар ҙа, беҙҙекеләр ҙә яңы хеҙмәт төрөн күрһәтеүгә ҡапыл ғына әҙер булмай сыҡты, сөнки өс йөҙҙән ашыу йүнәлештәге хеҙмәт күрһәтергә тура килә. Аҡрынлап был мәсьәлә лә яйға һалынды, кадрҙар менән тулыһынса тәьмин ителдек.\nУлар ҙа етерлек. Тәүге шарттарҙың береһе – махсуслашҡан кадрҙарға мохтажлыҡ ҙур. Эш еңелдән түгел, икенсенән, Һалым, Хоҡуҡ, Ғаилә кодекстарын һәм башҡа бихисап ҡанундарҙы белеү талап ителә. Эш хаҡының түбән булыуы ла кадрҙарға ҡытлыҡ тыуҙырҙы. Мәҫәлән, социаль ярҙам күрһәтеү үҙәктәрендә эшләгән тәжрибәле белгестәр бында килеүҙән баш тарта, сөнки хеҙмәт хаҡы күпкә түбән. Икенсенән, Күп функциялы үҙәктәрҙә, Сибай ҡалаһындағы кеүек, эшҡыуарҙар һәм юридик шәхестәр өсөн махсус тәҙрә булдырыу – заман талабы.\nШулай уҡ халыҡ һаны күп булған ауылдарҙа (мәҫәлән, Темәс, Юлдыбай) үҙәктең филиалын булдырыу ҙа эште күпкә еңелләштерер ине. Ҙурыраҡ ауылдарҙа бер “тәҙрә” асып, иң мөһиме – халыҡтан ҡабул ителгән документтарҙы көнөндә тейешле урынға алып барыу – эште яйға һалыу өсөн тағы бер юл. Йәнә төрлө ҡалала белем алған студенттар өсөн пособие һәм стипендияны ул йәшәгән районда түгел, ә уҡыған урында юллау мөмкинлеген тыуҙырғанда, ата-әсәләр ҙә, студенттар ҙа тейешле документтар ала алмай, айлыҡ түләүҙәрҙән “ҡолаҡ ҡаҡмаҫ” ине. Хеҙмәт күрһәткән ойошмаларҙың төрлө ауыл биләмәләрендә күсмә ҡабул итеүе лә урынлы һәм бик кәрәкле.\nҒөмүмән, Күп функциялы үҙәктәр – заман талабы. Һәр хәлдә ул эште еңелләштерә һәм күп ваҡытты сарыф итмәй. Иң мөһиме – бер урында барлыҡ һорауҙарға яуап табырға мөмкин. Ә сират мәсьәләһенә килгәндә, алдан яҙылыу, йәғни электрон сират көйлө эшләһә, халыҡтың үҙәктә күпләп тупланыуына юл ҡуйылмаясаҡ. Әйткәндәй, мәҡәләне баҫмаға әҙерләгәндә, райондарҙың береһендә сират мәсьәләһенә ярҙам иткән ойошмаларҙың барлыҡҡа килеүе асыҡланды. “Шәхси код” һатып алып, шуның менән үҙәккә барғанда, сират та булмаясаҡ, хеҙмәткәрҙәр үҙҙәре үк һине саҡырып индерәсәк”, – тинеләр. Халыҡтан аҡса йыйыуға ҡоролған был системаның ысынлап та ғәмәлдә бармы-юҡмы икәнлеген сираттағы командировкаларҙың береһендә асыҡларға тырышырбыҙ.